هێزەکانی عێراق لە حەشارگەیەکی داعش ده‌ده‌ن نزیك سنووری سوریا\nهێزەکانی عێراق و هاوپەیمانان هێرشێکی فراوانیان دەستپێکرد دژی حەشارگەیەکی داعش لە قەزای عەننەی ئەنبار و نزیکەی 20 سەرکردە و چەکداریان کوشت.\nلەم وێنەیەدا کە 11 ئاب لەسەر ئینتەرنێت بڵاوکراوەتەوە، ئۆتۆمبیلە سەربازییەکانی عێراق بیابانی هاوسنوور لەگەڵ سوریا ده‌پشكنن. [خاوەنی وێنە: فەرماندەیی پاسەوانی سنووری عێراق]\nزنجیرەیەك هێرشی ئاسمانی هێزە عێراقیەکان لە بیابانی ئەنباری نزیك سنووری سوریا بۆتە هۆی کوشتنی دەیان چەکداری رێکخراوی "دەوڵەتی ئیسلامی لە عێراق و شام" (داعش)، لەنێویاندا ئەو سەرکردانەی توانیبوویان لە سوریاوە دزەبکەن.\nهێزێکی هاوبەش کە پێکهاتبوو لە سوپا و پۆلیس و خێڵەکان، بە پاڵپشتی هێزی ئاسمانی عێراقی و نێودەوڵەتی لە 7 ئاب هێرشێکی فراوانیان ئەنجامدا بۆسەر مۆڵگه‌كانی داعش نزیك گوندی ئوم وەز لە قەزای عەننەی ئەنبار.\nفەرماندەیه‌كی هێزی خێڵەکیی ئەنبار، شێخ قەتەری سەمەرمەد، بە دیارونای وت هێرشەکە "لەسەر بنەمای هەواڵگریی ورد بوو، هه‌روه‌ها نهێنیش بوو".\nوتی: "لەکاتی هێرشەکەدا چوار تونێل تێکشکێنران کە ئەندام و سەرکردەکانی داعش خۆیان تێدادەشاردەوە."\nلەم وێنەیەدا کە 11 ئاب لەسەر ئینتەرنێت بڵاوکراوەتەوە، ئەندامانی هێزی پاسەوانی سنووری عیراق ئەو چەکانە نیشاندەدەن کە لە هێرشێکدا بۆ سەر رێکخراوی "دەوڵەتی ئیسلامی لە عێراق و شام" (داعش) لە نزیك سنووری سوریا دەستیانکەوت. [خاوەنی وێنە: فەرماندەیی پاسەوانی سنووری عێراق]\nوتیشی هەموو ئەوانەی لەوێبوون -- بەخەمڵاندن 20 ئەندامی داعش -- لە هێرشەکەدا کوژران، یەکێکیان فەرماندەیەکی عێراقیی داعش بوو بەناوی محەمەد عەقیل، کە لە شامییه‌ی خۆرهەڵاتی ئەنبار بەرپرسی چەکدارانی داعش بوو.\nسەمەرمەد وتی ژمارەیەك چەك و ئۆتۆمبیل لە هێرشەکەدا تێکشکێنران، لەنێویاندا چوار ئۆتۆمبیل کە ره‌شاشیان لەسەر جێگیرکرابوو، سێ چەکی سوك، 70 نیشانگر و چوار پشتێنی بۆمبڕێژکراو و بۆمبیش.\nوتیشی هێزە ئەمنیەکان ئامادەن بۆ ئەنجامدانی ئۆپەراسیۆنەکانیان "بە ورە و دلێرییەکی بەرزەوە" و نیشانیانداوە کە دەتوانن بگەنە هەر شوێنێك کە توندڕەوانی لێبێت، لە شار بێت یان بیابانەکان.\nبەئامانجکردنی حەشارگەکانی داعش\nکەمێك دوای ئۆپەراسیۆنەکە، هێزێك لە فەرماندەیی ئۆپەراسیۆنەکانی جەزیرە و کەتیبەی 8 و پاسەوانی سنوور، بەپاڵپشتی هاوپەیمانی نێودەوڵەتی، هێرشێکی دیکەیان کردەسەر داعش لە باکوری راوە لە خۆرئاوای ئەنبار.\nقائیمقامی قائیم، ئەحمەد دولێمی، بە دیارونای وت: "سەرەتا، هێزەکانمان لەگەڵ گروپێك لە تیرۆریستان پێکیاندادا. دوای ئەوەی دەوریانگیرا، چوونە ناو ئەشكەوتێکەوە کە دواتر بە هێرشێکی ئاسمانی کرایە ئامانج."\nوتی ئەمەش "هەشت تیرۆریستی کوشت، چوار ئۆتۆمبیل و شەش ماتۆڕی تێکشکان، شەش پشتێنی بۆمبڕێژکراویش دۆزرانەوە لەگەڵ هەندێك چەك و تەقەمەنی".\nبەگوێرەی دولێمی، هێشتا بۆ داعش زۆر سەختە لەشوێنێکدا خۆی حەشاربدات یان بمێنێتەوە بۆ ماوەیەکی درێژ.\nوتی ئەمە بەتایبەتی له ناوچە بیابانیەکان بەدرێژایی باکوری فورات وایه.\nئاماژەشیکرد بەوەی كه ئۆپەراسیۆنەکان بۆ دۆزینەوەی توندڕەوان لە ناوچەی فراوانی بیابان دەستیپێکردووە و هێرشی بەردەوامیش هەیە بۆ بەئامانجکردنی حەشارگەکانی داعش، کە سەخت دەبێت بۆ چەکدارانی گروپەکە بەئاسانی هاتوچۆبکەن بەبێ ئەوەی پێیانبزانرێت یان بەئامانج بکرێن.\nهۆشداریشیدا كه به‌ڵام ئەگەری ئەوەش هەیە ژمارەیەکی زیاتر لە توندڕەوان دزەبکەنە نێو بیابانی عێراقەوە لە سوریاوە، کە له‌وێ گروپەکە لەژێر هێرشدایه.\nهەوڵەکانی ئەمینكردنی سنوور\nپارێزگای ئەنبار 400 کیلۆمەتر سنووری لەگەڵ سوریا هەیە.\nئەندامێكی ئەنجومەنی پارێزگای ئەنبار، کەریم کەربولی، بە دیارونای وت هێزە ئەمنیەکان "کاردەکەن بۆ پڕکرندەوەی بۆشاییەکان و بەرپەرچدانەوەی هەر هەوڵێكی تیرۆریستان بۆ دزەکردن، بەتایبەتی لە تاریکایی شەودا".\nوتیشی: "خاکەکەمان ئەمینه و هێزەکانمان ئامادەن په‌لاماری هه‌ر دزه‌كه‌رێك بدەن."\nکەربولی وتی لە 10 ئابدا، کەتیبەی 8 رووبەڕووی گروپێك لە ئەندامانی داعش بووه‌وە کە هەوڵیاندەدا لە سوریاوە دزەبکەنە نێو قائیم نزیك گوندی بیر مەراسنە لە شارۆچکەی رومانە.\nوتیشی: "ئەم گروپە تیرۆریستیە نۆ ئەندام بوون، حەوتیان لەکاتی رووبەڕووبوونەوەکەدا کوژران و دوانیان دەستیگرکران."\nهێزە ئەمنیەکان بە دیارونایان وت لێکۆڵینەوە لەو دوو دەستبەسەرکراوە دەریخست كه فەرماندەی داعش بوون و خەڵکی موسڵ بوون.\nلەکاتی دانپێدانانیاندا بۆ لێکۆڵەرانی کەتیبەی 8، ئەو دووانە پشتڕاستیانکردەوە كه شانەکەیان دزەیانکردە نێو عێراقەوە "بە فەرمانی ناوەندی لە سەرکردایەتی داعشەوە".\nوتیان رێنمایی کراون كه بۆ ماوەیەکی زۆر لە بیابانی ئەنبار نەمێننەوە، بەڵام دەستبەجێ بچنە ئەو شوێنانەی کە وادەبینرێت ئەمنیەتیان لاوازە، وەك ناوچە دوورەدەستەکانی پارێزگای سەلاحەدین، لە ئامادەکارییدا بۆ شەپۆلێك له هێرشكردن.\nژمارەیەك راپۆرتی رۆژنامەوانی لە 12 ئاب وتەی بەرپرسە سەربازییەکانیان بڵاوکردەوە کە پشتڕاستیانکردەوە "دەیان تیرۆریست" کوژراون لە بیابانی خۆرئاوای ئەنبار.\nلەنێویاندا چەکدارانی عێراقی و بیانیی داعش هەبوون لەگەڵ كه‌سانی دی لە گروپێکی سەربە قاعیدەی ناسراو بە "پارێزەرانی ئایین"کە لە شەڕی سوریادا به‌شداره.\nکەربولی وتی حکومەتی عێراق بەردەوامە لە پاڵپشتیكردنی هەوڵەکانی دۆزینەوەی توندڕەوان و بەرگرتن بە دزەکردنیان لە سوریاوە و ئاماژەشیکرد بەوەی شارەکانی ئەنبار ئەمنیەتیان زیاتر بووە بەهۆی ئەم هەڵمەتانەوە.\n4 چەکداری داعش لە بیابانی ئەنبار کوژران\nهێزە هاوبەشەکانی سوپای عێراق و خێڵەکیەکان کنە و پشکنینی ئەمنییان لەنێو قوڵایی بیاباندا ئەنجامدا، کە بووە هۆی کوشتنی چوار چەکدار و تێکشکاندنی حەشارگەکانیان.


📕 ئاخێوی رۆژهەڵاتناسی پەڕتووکخانە\n👁 ئەم بابەتە 12,958 جار بینراوە\nئەفراسیاب گرامی [ زۆرتر... 👁] 📕 ✖ 0 0 ✔ 99% ✍ هـ.ب. 22-12-2010 14:40:58\n📕 ئێزدییەکان لە ناو تابلۆی ڕۆژهەڵاتناسەکاندا پەڕتووکخانە\n📅 کاتی تۆمارکردن Jul 26 2018 9:46PM\n👁 ئەم بابەتە 2,368 جار بینراوە\nفەرهاد پیرباڵ [ زۆرتر... 👁] 📕 ✖ 0 1 ✔ 99% ✍ ر.س. 26-7-2018 21:46:59\n🔤 رۆژهەڵاتناسی وشە و دەستەواژە\n📅 کاتی تۆمارکردن Nov 6 2012 8:19PM\nپێناسی رێزمانی: ... پێناسی واتایی: ... رستە: ... [ زۆرتر... 👁] ✖ ✖ ✖ 0 0 ✖ 52% ✍ هـ.ب. 6-11-2012 20:19:06\n📖 گوتاری (گفتمان Discourse) رۆژهەڵاتناسی کورتەباس\n📅 کاتی تۆمارکردن Nov 3 2015 12:44AM\n👁 ئەم بابەتە 9,858 جار بینراوە\nنووسینی: ئەفراسیاب گرامی زاراوە، رەوڕەوەی مێژوویی [ زۆرتر... 👁] ✖ ✖ 0 0 ✔ 80% ✍ س.ئـ. 3-11-2015 0:44:59\n📖 مێجەرسۆن ئەفسەری سیاسی و ڕۆژهەڵاتناس کورتەباس\n📅 کاتی تۆمارکردن Nov 1 2015 9:10PM\n👁 ئەم بابەتە 20,480 جار بینراوە\nنووسینی و ئامادەکردنی: عومەر مەعروف بەرزنجی راستی [ زۆرتر... 👁] ✖ ✖ 0 0 ✔ 80% ✍ م.ب. 1-11-2015 21:10:16\n📕 مێژووی کورد لە دیدی رۆژهەڵاتناسی بریتانیدا 1900-1950 پەڕتووکخانە\n📅 کاتی تۆمارکردن Oct 4 2015 3:22PM\nسامان حوسێن ئەحمەد [ زۆرتر... 👁] ✖ ✖ 0 0 ✖ 58% ✍ هـ.ب. 4-10-2015 15:22:06\n📕 هەژموونی رۆژئاوا بەسەر رۆژهەڵات لە دیدی رۆژهەڵاتناسانەوە پەڕتووکخانە\n📅 کاتی تۆمارکردن Apr 15 2016 5:00PM\n👁 ئەم بابەتە 2,045 جار بینراوە\nدیاری خالید مارف 2016 [ زۆرتر... 👁] ✖ ✖ 0 0 ✖ 58% ✍ هـ.ب. 15-4-2016 17:00:05\n📕 وێنەی کورد لە ئەرشیفی رۆژهەڵاتناسەکاندا پەڕتووکخانە\n👁 ئەم بابەتە 6,640 جار بینراوە\nد.فەرهاد پیرباڵ هەولێر-2005 [ زۆرتر... 👁] ✖ ✖ ✖ 0 0 ✖ 56% ✍ ب.س. 31-3-2014 0:40:07\n📕 ڕۆژهەڵاتناسی پەڕتووکخانە\n📅 کاتی تۆمارکردن Nov 8 2018 8:52AM\n👁 ئەم بابەتە 2,167 جار بینراوە\nئێدوارد سەعید لە فەرەنسیەوە: د. موحسین ئەحمەد عوم [ زۆرتر... 👁] ✖ ✖ 0 1 ✔ 90% ✍ ز.س. 8-11-2018 8:52:16\n📕 ڕۆژهەڵاتناسی لە نێوان ستراتیژی داگیرکاری و ئایدۆلۆژیای ستەمدا پەڕتووکخانە\n📅 کاتی تۆمارکردن Jun 12 2018 2:04PM\n👁 ئەم بابەتە 1,237 جار بینراوە\nنووسینی: کاوە هاوڕاز چاپی یەکەم 2003 هەولێر  [ زۆرتر... 👁] ✖ ✖ 0 2 ✔ 93% ✍ ز.س. 12-6-2018 14:04:52\n| کاتی ئافراندنی لاپەڕە: 12,215 چرکە!


توركیا.. به‌هۆی ئه‌وه‌ی سه‌رنشینێك ووتی ته‌قینه‌وه‌ی پێیه؛ چوار سه‌عات گه‌شتی فرۆكه‌یه‌ك دواخرا\nبه‌هۆی سوعبه‌تی سه‌رنشینێكه‌وه، له‌فڕۆكه‌خانه‌ی عه‌دنان مه‌نده‌ره‌سی ئیزمیر، ماوه‌ی چوار كاتژمێر فڕۆكه‌یه‌ك له گه‌شته‌كه‌ی دواكه‌وت.\nمیدیاكانی توركیا بڵاویان كرده‌وه، دوێنێ كاتژمێر 8:15ی شه‌و فڕۆكه‌یه‌ك به‌مه‌به‌ستی گه‌شتكردن له فڕۆكه‌خانه‌ی عه‌دنان مه‌نده‌ره‌سی ئیزمیره‌وه بۆ فڕۆكه‌خانه‌ی ئه‌تاتوركی ئیستانبوڵ خۆی ئاماده‌كردووه و دوای سه‌ركه‌وتنی سه‌رنشینه‌كان، كارمه‌ندی نێو فڕۆكه‌كه داوا له سه‌رنشینێك به‌ناوی و.د. ده‌كات جانتاكه‌ی باوه‌شی بخاته شوێنی جانتاكان، به‌ڵام سه‌رنشینه‌كه ده‌ڵێت ته‌قینه‌وه‌ی پێیه و ناتوانێت له‌خۆی دووربخاته‌وه.\nدواتر كارمه‌نده‌كه بابه‌ته‌كه بۆ ده‌سته‌ی فڕۆكه‌وانی ده‌گوازنه‌وه.\nده‌سته‌ی فڕۆكه‌وانیش یه‌كه‌كانی ئاسایشی فڕۆكه‌خانه ئاگادارده‌كه‌نه‌وه و ده‌ستبه‌جێ سه‌رجه‌م سه‌رنشینان كه ژماره‌یان 151 سه‌رنشین بووه، داده‌به‌زێنن و فڕۆكه‌كه ده‌گوازنه‌وه بۆ مه‌یدانێكی چۆڵی نێو سنووری فڕۆكه‌خانه‌كه.\nیه‌كه ئه‌منییه‌كان به سه‌گی پشكنه‌ر و ئامێری پشكنین ته‌واوی جانتاكانی نێو فڕۆكه‌خانه ده‌پشكنن، به‌ڵام هیچ ماده‌یه‌كی ته‌قینه‌وه به‌دیناكرێت.\nدواجار فڕۆكه‌كه كاتژمێر 12:23ی شه‌و گه‌شته‌كه ئه‌نجامده‌دات و و.د. به‌تۆمه‌تی "هه‌ڵبه‌ستنی تاوان و تۆقاندنی خه‌ڵكی ده‌ستبه‌سه‌ركرا".\nداواكاری گشتی دوای ئه‌وه‌ی بۆی ده‌رده‌كه‌وێت كه كه‌سه‌كه زه‌ڕه‌نگه‌ره و جانتاكه‌ی كه‌لوپه‌لی گرانبه‌های تێدا بووه بۆیه دوورینه‌خستووه‌ته‌وه له‌خۆی و به "سوعبه‌ت" وشه‌ی ته‌قینه‌وه‌ی به‌كارهێناوه، ئازادی ده‌كات.\nدواتر سه‌رنشینه‌كه رایگه‌یاندووه كه ته‌نها گاڵته‌یه‌كی كردووه و نه‌یزانیوه بابه‌ته‌كه گه‌وره‌ده‌كرێت.


ئه‌گه‌ری گۆرینی تاکتیکی حیزبی دیمکوڕاتی کوردستانی ئێران؛ له بەرگرییەوە بۆ هێرش بردن؟\nشه‌ڕی نێوان هێزه‌کانی حیزبی دیموکرات کوردستانی ئێران و کۆماری ئیسلامی له چوار حه‌وتووی ڕابردوودا به‌رده‌وام بووه. سه‌رچاوه‌کانی کۆماری ئیسلامی بانگه‌شه‌ی ئه‌وه ده‌که‌ن که له ده‌رئه‌نجامی ئه‌و شه‌ڕانه‌ی له ده‌ورووپشتی شنۆ، مه‌هاباد و سۆڵ ئاوای مه‌ریوان ڕوویانداوه توانیویانه 28 پێشمه‌رگه‌ی حیزبی دیموکرات بکوژن. به‌ڵام به پێی ئه‌وه‌ی که کۆماری ئیسلامی ڕێگه نادات ئه‌م بانگه‌شانه له لایه‌ن میدیاکانه‌وه به سه‌ربه‌خۆیی پشتڕاست بکرێته‌وه، درووستی بانگه‌شه‌کانی له ژێر پرسیاردایه.\nله هه‌مان کاتدا، حیزبی دیموکراتی کوردستانی ئێران هه‌واڵی گیان به ختکردنی 11 پێشمه‌رگه‌ی ڕاگه‌یاندوه. ئه‌و حیزبه هه‌روه‌ها ڕایده‌گه‌یه‌نێت که کۆمه‌ڵێکی نادیار له به‌رپرسان و ئه‌ندامانی خۆجێی سوپای پاسداران له ده‌رئه‌نجامی ئه‌م شه‌ڕانه‌دا کوژراون.\nئه‌و حیزبه پێشتر ڕایگه‌یاندبوو که ئه‌وان بۆ جێ به جێکردنی چالاکییه‌کانی سیاسی خۆیان تیمه‌کانیان ده‌نێرنه ناوخۆی کوردستانی ئێران و تا کاتێک هێرش نه‌کرێته سه‌ریان، هێرش نابه‌نه سه‌ر بنکه سه‌ربازییه‌کانی کۆماری ئیسلامی.\nئێستا پرسیار ئه‌وه‌یه به پێی ئه‌وه‌ی که کۆماری ئیسلامی به توندی به‌ره‌نگاری تیمه‌کانی حیزبی دێمۆکڕات بووه و ئه‌و چه‌ند پێشمه‌رگه‌ش گیانیان به‌خت کردووه، ئاخۆ ئه‌و حیزبه تاکتیکی خۆی له ئاماده بوونی به‌رگرییه‌وه بۆ هێڕش بردن ده‌گۆرێت؟\nله وتووێژێک له گه‌ڵ به‌ڕێز کاوه به‌هرامی، ئه‌ندامی کۆمیته‌ی ناوه‌ندی و شۆڕای نیزامی حیزبی دیموکراتی کوردستانی ئێران نوێترین هه‌واڵه‌کانی پێوه‌ندیدار به ئه‌و چالاکییانه و هه‌روه‌ها ئه‌و پرسیارانه تاوتوێ ده‌که‌ین.\nئه‌گه‌ری گۆرینی تاکتیکی حیزبی دێمکۆڕاتی کوردستانی ئێران؛ له به‌رگریه‌وه بۆ هێرش بردن؟


مەملەکەتی شەیتان ــ کتێبی سێیەم : زنجیرەی ٧٦\nساحیرەکان و پەیمانی سولەیمان و موستیلەکەی\nلەبازاڕ پیاسەمان دەکرد چاوەرێی حوسێن بووین بمان بات بۆ تەکیەیەك لە کۆلن، نزیك عەسر بوو چاوەڕوانی نوێژی عەسرمان دەکرد کە قەسرو جەمعی بکەین پاشان بڕۆین بۆ نان خواردن بۆ تەکیە. لەگەڵ فریاد دا باسو خواسێکمان کردبوەوە لە باسی زمان و نوسینی جنۆکە کە ناسراوە بە (VOYNICH).\nتا ئێستا هیچ کام لە زانکۆ و ئەکادیمیاکانی جیهان نەیان توانیوە ئەم پرتوکە و کۆدەکانی بشکێنن و لێی تێبگەن کە باسەکەی چییە، ڤینچ یاخود ڤینش کە بەو شێوەیە دەخوێنرێتەوە. ئەم پەرتوکە و شێوازی نوسینانە جێگای پرسیاری ملیۆنەها خەڵکی سەر زەویە لە ئێستادا. لەم قسانەدا بووین لەگەڵ فریاد دا کە لە دوورەوە ویرسانم بەدی کرد ڕووە من دەهات.\nترسێك لە دڵمدا دروست بوو بوو، چونکە ئەوەندەم ئازار خواردبوو بەدەستیان بۆیە هەوڵمدا خۆمی لێ گێل بکەم و وانیشان بدەم نەمدیوە.\nبەجێم هێشت و ە دیسان ئاوڕم بۆ دواوە دایەوە نەمابوو، پاشان سەرم بەرز کردەوە دووبارە بینیمەوە بەلام ئەمجارە لە دووری چەند مەتریك دیسانەوە ڕووە من دەهات، بۆ جاری دووەم خۆم لێ بێدەنگ کردەوە. لەو کاتەدا فریاد و کاکە باز پرسیان: بۆ وا شڵەژاویت؟\nماکوان: نا هیچ نیە لێرەدا بوەستن ئێستا دێمەوە لاتان، بۆ جاری دووەم لێم ڕەت بوو، وام دانابوو ئەگەر بیبینمەوە ئەمجارە منیش ڕووە و ئەو دەچم. دیسانەوە بینیمەوە وەکو یاری کردن و تێکدانی باری دەرونیم ڕەفتاری لەگەڵم دەکرد، هاوڕێکانم جێهێشت و ئەم جارە من ڕووە ئەو ڕۆیشتم بە پەلە، کە زانی من دوای کەوتووم ڕێگاکەی گۆڕی و ڕۆشتنەکەی خێرا تر کرد. ناو بازاڕی کۆلن زۆر قەرەباڵغ بوو، منیش هەر شوێنی کەووتم تا چووە جێگایەك کە تاڕادەیەك خەڵکی کەم لێبوو، لە پشتیەوە هاوارم کرد ویرسان! وەستا، کە ئاوڕیدایەوە ووتی: ماکوان بزانە ئەم شەو چیت بۆ دەکەم! بەقسەم بکە قەت ئەو هێزەت لە دەست مەدە. هەر کە وای ووت لەبەرچاوم نەما.\nلە کۆدەکەی تێنەگەیشتم و دوبارەم دەکردەوە بەڵکو شتیکی لێ تێبگەم و بزانم مەبەستەکەی چییە، ( ماکوان ئەم شەو بزانە چیت بۆ دەکەم، بەقسەم بکەو قەت ئەو هێزەت لە دەست مەدە)\nگەڕامەوە بۆلای هاوڕێکانم و لەگەڵیاندا کەوتینەوە قسە، دوبارە پرسیاریان کرد کە چی ڕوویداوە؟\nماکوان: یەکێك لە جنۆکەکانم بینیەوە بە کۆد قسەی بۆ کردم و جێیهێشتم.\nفریاد: باشە بۆ ئەم جنۆکانە دێن بۆ لای تۆ؟\nماکوان: جا چی بکەم، ئیتر بۆلای کەسێك دەچن کە خۆشی لێیان نایەت ئەگەر حەز دەکەیت پێیان دەڵێم، بەڵکو هەڵت بژێرن و بێن بۆلای تۆش؟\nفریاد: بیکە لەڕای خوا شتی وانەکەیت من نامەوێت.\nکاکە باز: من کەسێك دەناسم لە سلێمانی ناوی شێخ لازۆیە زۆر تەواو نیە لە ڕووی لاشەو جسمەوە کەچی زۆر شتی عەجیب و سەرسوڕهێنەر ئەنجام ئەدات، نوشتە دەنوسێت و شێت چاك دەکاتەوە و نەخۆش چارەسەر دەکات...هتد\nماکوان: ئەوە بزانە زۆرێك لە جنۆکە شەیتانەکان دەچن بۆ لای ئەوکەسانەی کە کەم ئەندامن و ئەوان هەڵدەخڵەتێنن، چونکە لە ژیان بێزارن. ئەو تواناو هێزە ئەدەن بەوان لەڕێگای ئەوانەوە کاری سیحرو خورافیاتەکانیان ئەنجام ئەدەن و خەڵك کافر دەکەن. ئەگەر تەماشا بکەن لە هەموو جیهاندا زۆریك لەوانەی کە دەردەکەون بە کاری سیحرو جادو بازی و شتی زۆر سەرسوڕهێنەر لەو کەسانەوەیە کە یان قەمورن، یاخود توانای ڕۆشتنیان نیە، یان لاڵ و کەڕن ...هتد.\nبەناوی شێخ دەریان دەخەن و کاری خراپ و کوفر لە ڕێگای ئەوانەو دەکەن، جا کاکە باز ئەگەر نەخۆش چاك دەکاتەوە خێرە ناتوانێت خۆی چاك بکاتەوە؟\nکاکە باز : من جارێك هەمان قسەی تۆم بەو شێخە ووت، لەوەڵامدا ووتی ئێمە وەکو نیشانەیەك وامان لێکراوە تاکو خوا لە ڕێگای نوقسانەکانەوە ساغەکان چاك بکاتەوە! وە بۆ ئەوەی ڕێزی کەم ئەندام و خاوەن پێداویستی تایبەت بگیرێت!\nماکوان: ئەو قسەیە بۆ دەرباز بوونە لە سیحرو جادووەکەی، ئەی بۆ کەم ئەندامەکانی تر ناتوانن ئەوە بکەن؟ تەماشا بکەن زۆرێك لەو ئافرەتانەی کە داوێن پیسن و کاری فاحیشە دەکەن دوای ئەوە دەست دەکەن بە قاوەگرتنەوە و نوشتەو سیحرو جادوو، لە زۆریك لە شارەکانی کوردستان ئە ودیاردەیە دەبینین. ئافرتی داوێن پیس خەڵك دەچیت بۆلای لەهەمان کاتدا دەستی لەگەڵ دەزگا ئەمنی و بەرپرسە داوێن پیسەکانیش تێکەڵ کردووە. هەر کەس لە گەڕەك و کۆڵانەکانیاندا قسەیەکیان پێبڵێت خێرا دەیدەن بەگرت، ئەوانەشی کە داوێن پیسن لە شارو شارۆچکەکاندا دەزگا ئەمنی و بەرپرسەکان دەیانپارێزن بە هۆکاری حەزە شەهاوانیەکانی خۆیان.\nکاکەباز: وەڵڵاهی ماکوانی برام ڕاست دەکەیت لە شارۆچکەی سەید سادق ئافرەتێکی وا دەناسم و هەمان کار دەکات کە تۆ باسی دەکەیت داوێن پیسە و خەریکی فاڵگرتنەوە وسیحر کردنە، تەنانەت مێردەکەشی دەزانێت.\nماکوان: ئەی چۆن قبوڵ دەکات کە دەزانێت ژنەکەی فاحیشەیە؟\nکاکە باز: وەڵڵا دەڵێ ئەگەر تەڵاقی بەم من منداڵم پێ بەخێو ناکرێت!\nماکوان: هەر وایە لەوانەشە کێشەیەك بۆ مێردەکەی دروست بکات لە ڕێگای سیحرو جادو داوێن پیسی خۆیەوە، پێویستە ئەوانە وێنەیان بگیرێت بە دزیەوە و وەزارەتی ناخۆیان لێ ئاگادار بکرێتەوە.\nکاکە باز: لە شاری سلێمانی دانەیەکی لێبوو دەیووت من موستیلەکەی سولەیمانم پێیە، بەرپرسی حیزبێك هاتبوو بۆلای ١٨ دەفتەر دۆلاری دابویێ نەیئەدایە! ساحیرەکە داوای ٢٥ دەفتەری لێدەکرد. ئەی ئەوە چیە کاکە سور؟\nماکوان: ئەویش درۆ دەکات، ئەوە موستیلەیەکە بە شێوەی ئەستێرەیەکی پێنج چوکوڵەیی، یاخود خوماسی بسم اللە الرحمن الرحیم لەسەر نوسراوە. ئەوە زیاتر ساحیرەکان بە کاری دەهێنن هیچ پەیوەندی نیە بە حەزرەتی سولەیمانەوە هەمووی درۆ و دەلەسەیە.\nکاکە باز: ئەی توخوا پێم بڵێ ٧ پەیمانەکەی سولەیمان چییە؟\nماکوان: ئەمانە چۆن دەزانی کاکە باز کەی تۆ تاقەتی ئەو شاتانەت هەبووە؟\nکاکە باز: وەڵڵا ڕاستیت ئەوێت من ژنم هێنا لە کوردستان هیچ کێشیەکم نەبوو لە ڕووی جنسییەوە، بەڵام کە ئەو خێزانەی خۆم کە بەقەدەر هەردوو چاوم خۆشم دەویست دەهاتە لام یەکسەر لە پیاوەتی دەکەوتم، ئیتر ناچار وازم لێهێناو جیابووینەوە. ئەو کچە زۆر گوناحیش بوو، بۆ زانیاریشت لەوانەیو چوبێتمە لای ٥٠ دانە لەم ساحیرو جادو بازانە بۆ ئەوەی ڕزگارم بێت! یەکێك دەیووت بەستراوی، ئەوی تر دەیوت سیحرە بە قژی ئافرەت، یەکێکی تر دەیووت تۆجادو لەجلوبەرگەکەت کراوە. ئیتر ماکوان ماندوو بوم دەستبەرداری خێزانەکەم بووم.\nبەدڵ پڕییەوە بۆی دەگێڕامەوە..\nماکوان: ئەی فریاد دەزانێت؟\nکاکە باز: بۆم باس کردوە.\nفریاد: باسی کردوە لە ڕووی پزشکی و زانستیەوە چەند جار ووتومە بڕۆ پشکنین بکە، بەڵام دەڵێت هیچ کیشەم نیە!\nماکوان: ئەی بۆ ناچیت بۆ لای دکتۆر؟\nکاکە باز: ئێ ماکوان هیچ عەیبم نیە!\nماکوان: یەعنی مضبوطی؟\nکاکە باز: زەوق و توانا سێکسیەکانم عەیبی نیە، بە هەموو شتێکی ئافرەت ئارەزوم بێت ئەوروژێم و ورژاندوشمی!\nماکوان: سەیرە، تۆ بڵێ سیحرت لێکرا بێت؟\nکاکە باز: وەڵڵاهی نازانم ئەوەیە کێشەکەم، بەڵکو بەو جنۆکانەی هاوڕێت بڵێیت بۆم چارەسەر بکەن لەڕێگای ئەو دەردەمەوە دوعایەکیان بۆ کردووم بەناوی ٧ پەیمان و عەهدەکەی سولەیمان لەوە دەزانم کە ئەوەش هەیە!\nماکوان: وەڵڵا براکەم ئەوەش شیرەکەو خورافیاتەو نە پەیوەندی هەیە بە سولەیمان پێغەمبەرەوە سەلامی خوای لێبێت نە هیچ، ئەوە شیرکەو هەر کەس ئەوەهەڵگرێت موشریکەو هاوبەشی بۆ خوا بڕیار داوە.\nکاکە باز: جاخۆ من هەمیشە پێمە و ئەوەندەی دەمانچەیەك بە گرنگی دەزانم بۆیە هەڵمگرتوە!\nماکوان: بیکە لەڕای خوا فڕێی بدە ئەوە هەموو شیرکو کوفرە. کوا بمدەرێ؟ با جنۆکە هەلا هەلات نەکات، ویرسان بزانێت لە ڕێگای تۆوە دێت بۆ لای من و تۆش وێران دەکەن.\nکاکە باز: بەڕاستە؟ وەڵڵا نەم زانیبوو، ئەی چارە؟\nماکوان: من پێموایە دەبێت تۆبە بکەیت و موسڵمان بوونی خۆت ڕاگەیەنیت چونکە بەو کارانەت کافر بوویت لە ئیسلام دەرچوویت، هەر کەس بڕوات بۆلای ئەو ساحیرو جادوبازانە پێی کافر دەبێت!\nکاکە باز: لەئێستاوە تەوبە دەکەم و هەزارجار استغفراللە.\nماکوان: بەسەرچاو هەوڵئەدەین کێشەکەت بدۆزینەوە لەگەڵ فریاد، ئەگەر بزانین سیحرە بەتاڵی دەکەینەوە ئەگەر نەخۆشیش بێت ئەوە لەڕیگای دەرمانەوە چارەسەر دەکرێت، بەڵام پێم باشە سەرەتا بچیتە لای دکتۆر وە خێزانەکەشت ئەگەر تەڵاقت نەداوە بگەڕێنیتەوە بۆلای خۆت.\nکاکە باز: وەکو تەڵاق، تەڵاقم نەداوە، بەڵام ئەوە ماوەی مانگێکە هاتومەتەوە بۆ ئەوروپا لەداخا سەری خۆم هەڵگرتووە، خێزانیشم هەر لە کوردستانە لە ماڵی باوکێتی. بەڕاستی کاکە سور زۆر شەرمەزارم نازانم چی بکەم لەئاستی ئەو ئافرەتەدا، زۆر خەفەتم خواردو خەفەتی خوارد ژیانم تێك چووە چیم لێدەکەن ؟\nماکوان: ئەوەی بە من بکرێت سوارە گیان درێغی ناکەم، بە پشتیوانی خوا چارەسەری دەکەین و زۆریش ئاسانە، دەبوو زوو قسەت بکردایە. ، ئێستا خێرا تەلەفون بکە بۆخێزانت و دڵی بدەرەوە، خۆشەویستی زۆری بۆ دەرببڕە و بڵی بۆیە گەڕاومەتەوە مانای وانیە دەستم لە تۆ بەردابێت، بەڵکو هاتووم چارەسەری خۆم بکەم، ئەی وەزعی ماددیت چۆنە؟\nکاکە باز: وەڵڵا ژێر سفرم جاروبار فریاد هاوکاریم دەکات!\nماکوان: وەرە با تا ئەو بانقە بڕۆین، چووین ٥٠٠ ئێورۆم بۆ دەرهێنا، تەلەفۆنم بۆ لەگەڵ دایکم کرد کە ١٠٠٠ دۆلار بداتە خێزانی کاکە باز.\nچووین بۆ نوێژ و لە مزگەوت نوێژمان کرد دوای نوێژ بە کاکە بازم ووت: تەلەفون بکات بۆ خێزانی.\nکاکە باز تەلەفونی کرد بۆ خێزانی و لە دوورەوە ئاگام لێی بوو دەگریا من و فریادیش وا خۆمان نیشان دا کە ئاگامان لێیی نیە، هاتەوە بۆ لامان و هەستمان کرد خۆشی و دەم بە پێکەنینی زیاتر بوو زۆر لە پێشتووتر ئارامی دڵ و دەرونی پێوە دیار بوو.\nحوسێن تەلەفونی بۆ کردین ووتمان لە مزگەوتین، ووتی: ماکوان هەموو تەکییە چاوەڕێن بچین بۆ ئەوەێ زیکر بکەین و مەڕۆن من دێم بە شوێنتاندا لە مزگەوت بن.\nماکوان: بەخوا من حەزم بەو جۆرە کارانە نیە و لە ژیانیشمدا نەچوومەتە تەکییە و خانەقا، من بۆخۆم هەر بڕوام بەو شتانە نەبووە، بابچین بەڵام شتێک بدۆزینەوە کە بتوانین لەوێ خۆمان بدزینەوە. لەگەڵ ئەوجەوانەدا ڕانەهاتووم و حەزم پێیی نیە!\nفریاد: باشە ئەچین بەدڵمان بوو دادەنیشین بە دڵمان نەبوو زوو هەڵدەستین و دەڵێین ئیشمان هەیە!\nماکوان: چی بکەین بۆ سوارە، نابێت هەروا بڕوات تۆ دکتۆری فریاد پرسیاری لێبکە بزانە چییە؟\nفریاد: یەك دوو جار پێم ووتوە با پشکنینت بۆ بکەین بزانین چییە، بەڵام بەلالوتەوە وەڵامی داومەتەوە وەکو ئەوەی پێی ناخۆش بێت، ئیتر منیش قسەم نەکردوە و بەدوایدا نەچومەتەوە.\nماکوان: ڕوومکردە کاکە باز و ووتم نابێت بەسەردا بڕوات تا بەیەکەوەین دەبێت چارەسەری ئەمەی تۆش بکرێت باشە؟\nکاکە باز: چی دەڵێن لەخزمەتاندام ئەوەی ئێوە دەیڵێن لەقسەتان دەرناچم، بەڵکو خوای گەورە بیکات بە بەهار شاد ببمەوە، بەخوا زۆر بێزارم و بەهاریشم زۆر خۆش دەوێت ماکوان.\nماکوان: بەهار کچی کێییە؟\nکاکەباز: کچی وەستا تاهیری کۆستەرە.\nماکوان: ئێ خۆ ئەوە ئەو کچەیە کە لە کاتی قوتابخانەی ناوەندیەوە دڵتان بەیەکەوە بوو، بیرتە بە کۆڵانەکەیاندا دەڕۆشتین ئێواران و لەبەردەم دوکانەکی مندا گۆرانی بەهار هاتەوە گیان، بەهار هاتەوەت دەخستە سەر کە دەهاتەوە لە قوتابخانە. "بە پێکەنینەوە دەمگێڕایەوە" ئەویش دایە گریانێكی قوڵ و جێی هیشتین، ئیتر زانیم زۆر بریندارە بۆیە زۆر بەزەیم پێداهاتەوە ، بۆ فریادم گێڕایەوە ئەو کوڕە لە منداڵیەوە ئەو کچەی خۆش دەویست بەڵام زۆر هەژار بوون ساڵی ١٩٩٧ پێش من دەرچوو، لەبەر هەژاری کاکە باز ٦ ساڵی پێچوو تا گەیشتە ئەوروپا خۆی کارو کەسابەتی دەکرد پێی دەرچوو هاوکاری ماڵەوەشیانی دەکرد، نابێت بهێڵین ژیانی تێك بچێت.\nفریاد: چی دەڵێیت دەیکەین، من کاکە بازم زۆر خۆش دەوێت لەڕێگا کە هاتم چوومە ئەسینا تەنها کاکە باز بوو هات بەدەمەوە لەوێ ئەویش دەری کردم بە خۆڕای لە پاترا.\nحوسێن هات بەشوێنماندا و منیش کابۆیەك و کراسێكی ڕەش و چاکەتێکی چەرمی ڕەشم لەبەردابوو لە شۆفێری ماتۆڕ دەچووم، کەڵکی ئەوەم پێوە نەبوو بڕۆم بۆ تەکییە و ئەو جێگایەنە بۆیە داوام کرد لە حوسێن کە بچم خۆم بگۆڕم چاکەت و پانتۆڵ لەبەر بکەم.\nدوای ئەوەی کە خۆم گۆڕی و چوین بەروە تەکیە هەر چووینە ناو تەکیەکەوە من وا هەستم دەکرد کە دەچین دەستی شێخەکیان ماچ دەکەین و ئەوان زیکرو تەهلیلەو دەف لی ئەدەن.\nمنیش وەکو کەسێکی ئاسایی فریاد و حوسێنم پێش خست و خۆم و کاکە بازیش بە تەنیشت یەکەوە دەڕۆشتین، کەچوومە ژوورەوە خوایەگیان چیم دی! یەك هاتوو هاوار دەستی پێکرد ئەوەندەم زانی هەموویان ڕووە من هاتن. منیش خەریك بوو لە ترسا ڕاکەم، ووتم بەقورئان شتێکمان کردوە خۆمان پێمان نەزانیووە بۆیە وا هاتن بەرەو ڕوومان، ترسام لەوەی کە حوسێن پێی وتبیتن کە ئەمانە قاچاخ چین و بیانەوێت شتێکمان لێبکەن و ئاڵتونەکە بەرێت بۆ خۆی!\nگەیشتنە لام ووتم کاکە باز چەقۆ ئەبو ئەڵقە دەرنەفیز بۆکس خەنجەر شتێکت پێیە؟\nکاکە باز: بۆچیتە؟\nماکوان: ئەو خەڵکە ڕووە و من و تۆ دێن بە پەلە، هەتیو هیچی خراپت نەکردوە؟\nکاکە باز: نەبەخوا، چی بکەین ڕاکەین؟\nماکوان: پەلە مەکە بزانین چی ڕووئەدات، ئەگەر شتێك بوو ڕادەکەین باشە؟ لەم قسانەدا بووین ئەو خەڵکە زۆرە هاتنە لامان و هەموویان پەلاماری دەستی منیان دا بەسەرە ماچیان دەکرد، منیش هەر لە بەرخۆمەوە دەمووت استغفراللە، یەك و دە و پەنجا نەبوو هەر تەواو نەدەبوون، لەدڵی خۆمدا ووتم بەزاتی خوا دەموچاوم گۆڕاوە. کاکە باز دەمو چاوم ماکوانە؟\nکاکە باز: ئەی قابیلە بایەعەکەتان بێت، هەر خۆتی.\nماکوان: ئەی ئەو خەڵکە بۆ وا کەر بووە دەستم ماچ دەکەن، دەستم هەمووی تفە خەریکە ئەیکڕێننەوە. بڕۆ بە حوسێن بڵێ نەجاتم بدات، بەخوا لێیان تیكچووە پێیان بڵێت ئەمە ماکوانە ماکوان شێخەکەیان نیە.\nحوسێن هاتت کەچی دەڵێت: لە شێخ دووربکەونەوە با ئیزعآج نەبێت، ئێستا قسەمان بۆ دەکات!\nماکوان: چپاندم بە گوێی حوسێن دا ووتم ئەو خەڵکە بۆ وادەکەن؟ منیان لێ تێكچووە لەگەڵ شێخەکەیاندا.\nحوسێن: نا - نا سەیدا من باسم کردوویت، ئەو کەسەی کە یەکەم جار هاتە لاتو دەستی ماچ کردی ئەوە شێخ عوبێدە شێخی ئێمەیە.\nماکوان: ئەوە دەستی ماچ کردم منیش سەریم ماچ کردەوە ئەوە شێخی ئێوەیە؟\nحوسێن: بەڵێ سەیدا\nماکوان: ئەی بۆ دەستی من ماچ دەکات، ئەبێت من دەستی ماچکەم.\nحوسێن: ئیتر تۆ شێخمانیت و طریقەت لە تۆ وەردەگرین!\nماکوان: ئەی قوڕ بەسەر خۆم، تومەس ئەو ماوەیەی کە من و فریاد و کاکە باز لە بازاڕ بووین حوسێن چووە بۆ تەکیەو درۆی وای کردوە بە دەمی منەوە کە گوایە من کەراماتم هەیەو بەرماڵم بەسەر ئاوە وە دەگەڕێت، بەهەر حاڵ لە دوایدا بۆم دەرکەوت درۆی وای کردبوو قسەی وا قۆڕی کردبوو بەدەممەوە کە بەخەویش خۆم نەمدیوە. کورسی دانراو هەموو بە پێوە وەستابوون منیش وەکو پاشا و شتی وا خستمیانە سەر کورسی، ووتم: حەتمەن ئەمە مەشهەدەکەی وەیخڕ پاشایە.\nچاوەڕێ بن بزانین چی روو ئەدات...


تاقیکردنەوەیەکی ڕاستەقینە دەبێ چەندە قورس بێت؟ ئایا تەواو ئامادەم؟ بە ڕێگای باوەڕپێکراو خۆم بۆ ئایەڵتس ئامادە کردووە؟ ئەی ئەگەر نمرەیەکی باش بەدەست نەهێنم؟ ئێستا دەبێ چی بکەم؟ کاتێک تاقیکردنەوەی ئایەڵتس نزیک دەبێتەوە هەندێک لە بەژداربوان هەست بە پەستانێکی زۆر دەکەن و ماوە ماوە بیر لەم پرسیارانە ئەکەنەوە. ئەگەر تۆ نیگەرانیت لە نزیک بونەوەی ئایەڵتس و شەوانە بە نائاسودەیی دەچیتە خەوەوە ئەوا لێرە چەند ڕێنمایی هەیە بۆ کۆتا ساتەکانی ئایەڵتس تا سودی لێ وەرگریت.\nكامیان گونجاوە بۆ من (TOEFL) یان (IELTS) ؟\nزۆربەی خوێندكارەكان بەشداری دەكەن لە فێربوونی ئینگلیزی بەشێوەیەكی ڕاستەوخۆ بۆ ئەوەی بتوانن ئینگلیزیەكەیان باشتربێت و بەگەشبینیەوە تاقیكردنەوەكەیان بكەن بۆ پیشاندانی ئاستی خۆیان لەزمانی ئینگلیزی. بەڵام بڕیاردان لە هەڵبژاردنی یەكێك لەم دوو تاقیكردنەوەیە دەكرێ قورس بێت (TOEFL) یان (IELTS) ؟ هەردوو تاقیكردنەوەكە (٤) بەش لەخۆ دەگرن: خوێندنەوە، نوسین، قسەكردن و گوێگرتن.\nئەمانەی خوارەوە كۆمەڵێك وەڵامن بۆ زۆرترین پرسیارە باوەكانی خوێندكاران كە ڕەنگە هەیانبێت و ئەم بابەتە یارمەتی دەردەبێت لە بڕیاردان لە لەسەر ئەوەی کە كام تاقیكردنەوە گونجاوە بۆ تۆ.


https://1baiser.com ئەگەر ویستت تەقە لە خۆت بکەیت، کەواتە ڕۆمەن گاری بخوێنەوە |\nHome گشتی فەرهەنگ ئەگەر ویستت تەقە لە خۆت بکەیت، کەواتە ڕۆمەن گاری بخوێنەوە\nڕۆمه‌ن گاری، زۆربه‌ی مرۆڤه‌كان و ڕووداوه‌كانی ژیانی خۆی به شێوه‌یه‌كی لێزانانه و به گونجاوی، له كتێبه‌كانیدا جێ ده‌كرده‌وه. له كۆتایی ژیانیدا، چیرۆكێكی تری بۆ پاش مردنی ڕێك خست، كه بریتی بوو له یاددنوسێك له پشت به‌رگی یه‌كێك له كتێبه‌كانییه‌وه، به ناونیشانی ״ژیان و مه‌رگی ئه‌میل ئاژار״- دانپیانانێكه له‌و باره‌یه‌وه كه ئه‌و ناچار بووه به واژۆی درۆینه‌ی ״ئه‌میل ئاژار״ه‌وه وه‌ك نووسه‌رێكی لاو خۆی بناسێنێت و له ساڵی 1957ـیشدا به‌و ناوه‌وه خه‌ڵاتی ״گۆنكور״ی وه‌ربگرێت. هه‌ڵبه‌ت نۆزده ساڵ پێشتر، گاری، به ناوه‌كه‌ی خۆیه‌وه ئه‌و خه‌ڵاته‌ی وه‌رگرت، كه‌واته ئه‌و ڕۆژه‌ی گولله‌ی به خۆیه‌وه نا، به گولله‌یه‌ك دوو نووسه‌ری فه‌ڕه‌نسیی كوشت.\nدوو جار زه‌واجی كرد، جارێك له‌گه‌ڵ لیزلی بلانش- نووسه‌ر و جارێكی تر له‌گه‌ڵ جین سیبێرگدا. ئه‌و توانی نیشانی بوێریی ״لژیۆن دونوور״ وه‌ربگرێت و پاشان وه‌كوو دیپلۆماتێك له بولغارستان، پاریس، سویسرا و نه‌ته‌وه یه‌كگرتووه‌كاندا خزمه‌تی كرد.\nڕۆمه‌ن گاری، نووسه‌رێتیی خۆی به ناوی ״ناسنامه‌یی،״ واته به״ڕۆمه‌ن كاسێتف״ه‌وه ده‌ست پێ كرد. سێ به‌رهه‌م به‌م ناوه‌وه له‌و ماونه‌ته‌وه. پاش ئه‌وه، ناوی ڕۆمه‌ن گاریی له‌به‌ر شاكه‌سی ڕۆمانی ״ماڵئاوا گاری كۆپه‌ر،״ بۆ خۆی هه‌ڵبژارد. نێزیكه‌ی سی كتێبی له ڕۆمان، كۆچیرۆك و شانۆنامه… به‌م ناوه‌وه به‌جێ هێشت. دوو ڕۆمانیش له ڕێی ناوه‌كانی ״فوسكۆ سینیباڵدی״ و ״شاتان بووگا״وه. به‌ڵام ناوه هه‌ره دیاره‌كه‌ی بۆ كتێبه‌كانی، ئه‌میل ئاژاره.\nله ساڵانی كاریی ڕۆمه‌ن گاریدا، كه به یه‌كه‌مین ڕۆمانی ״په‌روه‌رده‌ی ئه‌ورووپایی- 1945״ خه‌ڵاتی ڕه‌خنه‌گران و به پێنجه‌مین به‌رهه‌میشی ״ڕه‌گه‌كانی ئاسمان- 1956״ خه‌ڵاتی گۆنكووری برده‌وه، ڕێك له‌و كاته‌دا نووسه‌رێك به ستایلێكی جیاواز له‌و ده‌ركه‌وت، به ناوی ئاژار. ئه‌میل ئاژاریش به دووه‌مین ڕۆمانی ״ژیان له به‌رده‌ممان״ خه‌ڵاتی گۆنكووری پێ به‌خشرا. هه‌ڵبه‌ت له ساڵێكدا كه یه‌كه‌مین ڕۆمانی ئاژار به ناوی ״نازنازی- 1974״ بڵاو بووه‌وه؛ ڕۆمه‌ن گاری كتێبێكی بڵاو كرده‌وه به ناوی ״شه‌و ئارام ده‌بێت״- چاوپێكه‌وتنێكی چیرۆكئامێز بوو له‌گه‌ڵ ڕۆمه‌ندا. هاوكاتی ڕۆمانی ״ژیان لەگەڵ چەترەکەمدا״ی ئاژار، گاری یه‌ك له باشترین كتێبه‌كانی بڵاو كرده‌وه، به ناوی ״لێره به دواوه بلیته‌كه‌تان ناخوا.״ ساڵانی دواتریش هه‌ردوو ״نووسه‌ر״ه‌كه كتێبیان بڵاو كرده‌وه. تا ڕۆمه‌ن گاری له 1980ـدا خۆی كوشت، به‌ڵام دوای خۆكوشتنه‌كه‌یشی كتێبێكی چاپ بوو كه ژیانی خه‌یاڵی- ڕاسته‌قینه‌ی ئه‌میل ئاژاری ده‌گێڕایه‌وه، كه هه‌ر خۆی بوو.\nڕه‌خنه‌گران دوای كتێبه‌كه‌ی گاری، به‌و جۆره هه‌ڵسه‌نگاندنیان بۆ كرد، كه گاری ویستوویه‌تی دیدگایه‌كی تری بۆ ئه‌ده‌بیات هه‌بێت و له ڕوویه‌كی تره‌وه و جارێكی تر هه‌ر له‌ناو خۆیه‌وه ته‌ماشای ئه‌ده‌بیات بكاته‌وه و به جۆرێك له جۆره‌كان ئه‌ده‌بیات ده‌ست پێ بكاته‌وه.\nله ڕۆمانی ״لێره به دواوه بلیته‌كه‌تان ناخوا״ ده‌په‌رژێته سه‌ر بێتوانایی و چكبوونه‌كانی ژیانی جه‌سته‌یی و ئه‌و هه‌سته به خوێنه‌ر ده‌دات كه ده‌بێت ئاڵاكه دابگرین و خۆمان ڕاده‌ستی سرووشت بكه‌ین. هه‌ر له‌به‌ر ئه‌مه‌یشه خۆیشی ته‌سلیمی پیری نه‌بوو و نه‌یویست ڕووبه‌ڕووی بێتواناییی پیریی ببێته‌وه و خۆی كوشت. پاشان یادنووسێكی بچكۆله‌ی دۆزرایه‌وه، كه تێیدا نووسیبووی: ״زۆر خۆش تێپه‌ڕی. سوپاس و خواحافیز.״\nله هه‌وڵێكی ئه‌ده‌بییانه و ته‌نزكارانه‌دا، ڕه‌خنه‌گران له قۆناغێكدا؛ ڕۆمان گارییان به دزی له ئه‌میل ئاژار تۆمه‌تبار كرد.\nگاری له دیمانه‌یه‌كدا ده‌رباره‌ی ئه‌میل ئاژار ده‌ڵێت: ״نازنازییه‌كه‌یم حه‌ز لێ بوو، به‌ڵام (ژیان لەگەڵ چەترەکەمدا)ـی ئەوم نه‌خوێندووه‌ته‌وه. پێم وایه نووسه‌ره‌كه‌ی ناتوانێت تا درێژماوه خۆی له خه‌ڵكی بشارێته‌وه.״ كاتێك ئه‌میل ئاژار خه‌ڵاتی گۆنكوور ده‌باته‌وه، گاری كوڕه‌مامه‌كه‌ی ده‌نێرێت بۆ وه‌رگرتنی، كه״پۆل״ی ناوه. له 26ـی نۆڤه‌مبه‌ری 1975ـدا، له دیمانه‌یه‌كدا ده‌ڵێت: ״ڕاسته، له‌وانه‌یه ڕۆمانه براوه‌كه‌ی گۆنكوور كاریگه‌ریی له كاره‌كانی منه‌وه وه‌رگرتبێت. هه‌رچه‌ند زۆر نییه. به‌ڵێ. پۆل نووسراوه‌كانی منی خوێندووه‌ته‌وه، ئه‌وه ڕوونه.״ هه‌ڵبه‌ت خودی ئه‌میل ئاژاریش له كتێبی ״ناوی خوازراو״دا نووسیویه‌تی: ״كاتێك ڕۆژنامه‌كان نووسییان ئه‌میل ئاژاری بوونی نییه و ساخته‌یه؛ ڕاستیان ده‌كرد. من به توندوتیژییه‌كی ته‌واوه‌وه دروست كراوم، سوێند ده‌خۆم. منیان به وردی دروست كردووه.״\nكتێبی ״ژیان و مه‌رگی ئه‌میل ئاژار״ پڕه له‌و گوتانه‌ی مه‌یلی ڕۆمه‌ن گاری ده‌رده‌خه‌ن- بۆ درێژه‌دان به ژیان به قودره‌تی گه‌نجێتییه‌وه: ״له‌وه‌ی خۆم بم، ماندوو بووبووم.״ گاری جه‌خت له‌وه ده‌كاته‌وه ناتوانێت به‌رگه‌ی وێنه‌ی ڕۆمه‌ن گاری بگرێت، كه توند پێوه‌ی نووساوه.\nشتێكی تر كه ڕه‌خنه‌گران له به‌رهه‌مه‌كانی گاریدا سه‌رنجیان داوه، مه‌یلی كاره‌كته‌ره‌كانی ئه‌و بۆ بوون به‌وی دیكه ده‌رده‌خه‌ن. ئه‌و خۆی له كتێبی ״ناوی خوازراو״دا نووسیویه‌تی: ״هه‌میشه كه‌سێكی تر بووم.״ له ڕۆمانی ״لیدی ئاڵ״یشدا پیره‌ژنێكی چێ كردووه، كه له پشت ناوه خوازراوه‌كه‌یه‌وه خۆی شاردووه‌ته‌وه. به‌ڵام ئه‌م پیره‌ژنه سه‌ره‌نجام ناچار ده‌بێت ناوی خۆی بۆ خۆشه‌ویسته‌كه‌ی ئاشكرا بكات، هه‌مان كارێك كه دواتر ڕۆمه‌ن گاری كردی.\nڕۆمه‌ن گاری، له به‌ناوبانگترین كۆمه‌ڵه‌چیرۆكه‌كانی جیهانیشی نووسیوه، كه كه ناوه‌ی برێتییه له: ״باڵنده‌كان ده‌چین له پیرۆ ده‌مرن.״ له‌م كۆمه‌ڵه‌چیرۆكه‌دا ڕووبه‌ڕووی فه‌نتازیای چڕ و نوێ ڕۆمه‌ن گاری ده‌بینه‌وه؛ پیاوێك كه ده‌چێته ژێرزه‌منینه‌كه‌یه‌وه و بڕیار ده‌دات تا جه‌نگ ته‌واو نه‌بێت ده‌رنه‌چێت، به‌ڵام جه‌نگ هه‌رگیز ته‌واو نابێت. دیلێك كه پاش جه‌نگیش خزمه‌تی جه‌للاده‌كه‌ی ده‌كات. جیهانگه‌ڕێك كه به ده‌وری دنیادا ده‌گه‌ڕێت و پۆستكارت بۆ ژنه‌كه‌ی ده‌نێرێته‌وه، به‌بێ ئه‌وه‌ی بزانێت بیست ساڵ ده‌بێت شووی كردووه.\nڕۆمه‌ن گاری، یان هه‌مان ئه‌میل ئاژار و چه‌ندان ناوی دیكه؛ نووسه‌ر، فیلمنامه‌نووس، ده‌رهێنه‌ر، فڕۆكه‌وان- له جه‌نگی جیهانیی دووه‌مدا و دیپلۆماتی فه‌ڕه‌نسی، 8ـی مه‌یی 1914 له دایك بوو، 2ـی دیسه‌مبه‌ری 1980، له ته‌مه‌نی 66ـساڵیدا، پێش ئه‌وه‌ی پیری زه‌فه‌ری پێ ببات، به ده‌مانچه، خۆی كوشت و ئینجا ژیانی ئه‌میل ئاژاری ده‌ست پێ كرد، كه له هه‌مان كاتدا كوشتبووی.\nپه‌روه‌رده‌ی ئه‌ورووپایی- 1945\nڕه‌نگه‌كانی ڕۆژ- 1952\nڕه‌گه‌كانی ئاسمان- 1956\nلیدی ئاڵ- 1957\nواده له سپێده‌دا- 1965\nسه‌مای چه‌نگیز خان- 1960\nسه‌گی سپی- 1970\nشه‌و ئارام ده‌بێت- 1974/ دیمانه\nژیان لەگەڵ چەترەکەمدا- 1975\n(سەلاحەدین بایەزیدی کردوویە بە کوردی)\nپیاوێك به كۆتره‌وه- 1984\nباڵنده‌كان ده‌چین له پیرۆ ده‌مرن- كۆمه‌ڵه‌چیرۆك


كۆمەڵە بووە دوو گرووپ - تۆڕی میدیایی خەڵک\nبەهۆی ناكۆكی زۆرەوە كۆمەڵە رێكخراوی كوردستانی حیزبی كۆمەنیستی ئێران بوونە دوو گرووپ.\nبەپێی زانیارییەكان، لە كۆنگرەی حیزبی كۆمەڵە رێكخراوی كوردستانی حیزبی كۆمەنیستی ئێراندا ناكۆكی سەریهەڵداوە بەهۆیەوە بەشێك لەسەركردەكانی حیزبەكە كشانەوە.\nگرووپێكی ناڕازی لە حیزبەكە كشانەوەی خۆیان لە كۆمەڵە راگەیاند و سەركردایەتی كۆمەڵەیان تۆمەتباركرد كە ئەندام و لایەنگرانیان بێبەشكردووە لە بەشداریكردنی كۆنگرە.\nلەبەرامبەردا سەركردایەتی كۆمەڵە دەڵێت باڵی ناڕازی پێكهاتوو لە چەند سەركردەی نێوخۆ و دەرەوەی وڵات پلانی خۆیان هەبووە دەمێك بوو كەناڵ و گرووپی خۆیان دانابوو، رێكخراوێكیان لەنێو حیزبدا دروستكردبوو.\nكۆمەڵە رێكخراوی كوردستانی حیزبی كۆمەنیستی ئێران لە كامپی زڕگوێزی سلێمانی لە باشووری كوردستان نیشتەجێن.


هەمەڕەنگ – پەڕە 145 – Knwe.org\nسەرەکی » هەمەڕەنگ (پەڕە 145)\nسێیەمین بەشی پڕۆژەی ٥٠ کتێبی منداڵ\nسێیەمین بەشی پڕۆژەی ٥٠ کتێبی منداڵ کە لە وەرگێڕانی هەڵکەوت عەبدوڵڵا-ەیە بەشێوەی دیجیتاڵی بڵاوکرایەوە. پێشتر ئەم کتێبانە بەشێوەی کاغەزی چاپ‌وبڵاودەکرایەوە، بەڵام لەبەر قەیرانی دارایی کە ئیش‌و کارەکانی دەزگای چاپ‌وپەخشی سەردەمیشی گرتۆتەوە وەرگێڕو نووسەر هەڵکەوت عەبدوڵڵا بە دیجیتاڵ بڵاودیدەکاتەوە.\nئیرینا شەیك،جوانیەك لە روسیاوە بۆ ئەمریكا ئیرینا ڤالێرینا شەیخئسلامڵا ناسراو بە ئیرینا شەیك مۆدێل و نمایشكارو ئەكتەری روسی، لە 6/1/1986 لە روسیا لەدایكبووە، لە ساڵی ٢٠١١ەوە وەك نمایشكراێك مۆدێلێكی جیهانی ناسراوەو دواتر لە ساڵی ٢٠١٤ بۆ یەكەمینار وەك ئەكتەر لە فلیمی هەرقل بەشداری كردووە. شەیك لە شەش ساڵیيەوە دەستیكردووە بە پیانۆ ژەنین و دواتر چۆتە خوێندنگەی مۆسیقاوە لە روسیا، پاشان ...\nپیاوێكی فلیپینی، دوای دروستبوونی مشتومڕ و ناخۆشی و دەنگەدەنگ لەگەڵ ئەندامانی خێزانەكەی، تووڕە دەبێت و بڕیار دەدات ئیتر لەگەڵ ئەوان لە ناو ماڵێكدا نەژی. سێ ساڵ بەر لە ئێستا كێشە كەوتە نێوانییان، بۆیە بڕیاریدا شوێنێك بۆ مانەوە و بەسەر بردنی ژیان بدۆزێتەوە، بۆ ئەمەش دارێكی گوێزی هندیی هەڵبژارد كە درێژییەكەی 20 مەتر دەبێت. وێڕای پاڕانەوەی بەردەوامی ئەندامانی خێزانەكەی، بەڵام گیلبێرت ...\nئیفلاسكردنی بانكی بارینگ\nلە شاری لەندەن و لە رۆژی 26/2/1995 دا، گەورەترین كارەساتی دارایی لە جیهاندا راگەیەنرا. كۆنترین بانكی بازرگانی بەریتانی بە هۆی قەرزەكانییەوە كە زیاتر بوو لە یەك ملیار پاوەند، داڕما. چۆن دەكرێت بانكە بارینگز كە ساڵی 1726 دامەزراوە و شاژنیش یەكێك بێت لە بەكاربەرانی، ئیفلاس بكات؟ كاتێك فەرمانبەران چوونە بنكەی سەرەكی بۆ زانینی چارەنووسیان، دانیشتووان هەوڵیاندا لەوە تێبگەن كە خەریكە روو ...\nستودیۆ (یادمیدیا) له هۆڵەندا لەگەڵ نووسەرو دەرهێنەر (بافڵ سەرهەنگ) هەڵدهستێ به بەرهەمهێنانی یەكەم كورته فیلمی كوردی لەهۆڵەندا. فیلمی (ceaseless)، باس له خۆشەویستی دو گەنج دەكات له كاتێكدا كه ئاوارەبوون لەوڵاتی خۆیان و گەیشتونەته ئەوروپا. دوای نیشتەجێبوونیان لەوڵاتی هۆڵەندا، لەبەر سەختی گوزەرانی ژیان و نەبوونی كارو تێكەڵبوون به خەڵكی توندڕەو، بیروباوەڕیان دەگۆڕێت و بەرەو تێرۆر دەڕۆن. ئەم بەرهەمە له نووسین و ...\nپیشانگەیەکی شێوەکاریی بۆ 38 شێوەکار\nلەبەردەوامی ئەو چالاکییە هونەرییانەی لەسلێمانی بەڕێوەدەچن، لەڕۆژانی رابردوودا رێکخراوی منداڵپارێزی کوردستان لەبەرنامەی گەشەپێدانی توانای گەنجان، لە هۆڵی ئەمنە سورەكە لەسلێمانی پیشانگەیەكی بۆ 38 شێوەكار كردەوە. لەو پیشانگەیەدا ١٠٠ تابلۆی شێوەکاریی جۆراوجۆری تێدا نمایشکرابوو كە هەر تابلۆیەو باسی لەبابەتێک دەکردو هەر شێوەکارێکیش لەبەشداربووانی پیشانگەکە بەماددەی جیاواز تابلۆکانی نەخشاندبوو.\nگۆرانیبێژی لاو نەوید زەردی گۆرانییەكی نوێ بڵاودەكاتەوە كە تایبەتە بۆ قوربانیانی بوومەلەرزەكەی ماوەی رابردوو. نەوید زەردی لەڕێی تۆڕی كۆمەڵایەتی یوتوبەوە گۆرانی هاوار بڵاودەكاتەوە كە لەتێكستی سیمین چایچی‌و میلۆدی خۆیەتی، كاری دابەشكردنی موزیكیشی مەجید كازمی کردویەتی. ئەو هونەرمەندە ئەو بەرهەمەی پێشكەشی سەرجەم قوربانیانی بوومەلەرزەكە كردووە، بە تایبەت قوربانیانی شاری كرماشان.\nلاپەرە 145 لە 156« سەرەتا...120130140«143144145146147\t»\t150...کۆتا »


لە سلێمانی بەدواداچون بۆ یەكەكانی نیشتەجێبوونی فەرمانبەران دەكرێت\nئەندامێكی ئەنجومەنی پارێزگای سلێمانی ڕایدەگەیەنێت: بەدواداچون بۆ یەكەكانی نیشتەجێ بوون لە شاری سلێمانی دەكەین و پیویستە زیاتر دەرفەت بە ئەو فەرمانبەرانە بدرێت كە سوودمەند نەبوون .\nئاوێنە: خەدیجە عبدالجبار ئەندامی ئەنجومەنی پارێزگای سلێمانی ڕاگەیاند: لیژنەی پلان و پرۆژەكان سەردانی بەڕێوبەرایەتی گشتی وەبەرهێنانی سلێمانیمان كرد ، سەبارەت بە بریاری دروستكردنی یەكەی نیشتەجێ بوون بۆ فەرمانبەران كە بۆ ئەو مەبەستە لیژنەیەك پێكهینراوە.\nهەروەها ووتیشی: وەك لیژنە جەختمان كردەوە لەسەر چەند خاڵێك كە پیویستە بەهەند وەربگیررێت بەم شێوەیەی خوارەوە:\n١/ پیویستە زیاتر دەرفەت بە ئەو فەرمانبەرانە بدرێت كە سوودمەند نەبوون .\n٢/ كوالیتی كەرەستەكان و دیزاینی یەكەكان گرنگی تەواوی پێبدرێت.\n٣/ تەواوكردنی تەواوی خزمەتگوزاریەكان بەشێك بێت لە پرۆپۆزەڵی پرۆژەكە ،تاوەكو ئەو كێشەیە دوبارە نەبێتەوە كە پرۆژەكان تەواو دەبن بەلام كێشەی نەبوونی خزمەتگوزاری بەشداربووەكانی هەراسان كردووە.\n٤/ دیاریكردنی لایەنێكی حكومی بۆ سەرپەرشتیاری هونەری و ئیداری و كۆنترۆڵ كردنی كوالیتی.\n٥/ پیویستە نرخی یەكان لە ئاستی بژێوی و توانای فەرمانبەراندا بێت ،نەك وەك ئەو پرۆژانەی كەبەناوی چین و توێژەكانەوە دروست كراون ،بەڵام لەبەر زۆری نرخی یەكەكان ، فەرمانبەران سودیان لێ نەبینیوەو فرۆشراونەتەوە بەكەسانی تر .\n٦/ جۆر و ڕوبەری یەكەكان پۆلێن بكرێن لە (٦٠م٢ دەست پێ بكات تا ٢٠٠م٢) بۆ ئەوەی فەرمانبەران بەپێی خواست و توانای داراییان بتوانن بەشداری بكەن.\nشایەنی باسە لەساڵانی رابردوو ژمارەیەكی بەرچاو پرۆژەی یەكەی نیشتەجێبوون دروست كراون، بەڵام بەهۆی بەرزی نرخەكانیان نەتوانراوە وەك پێویست خەڵكی كەم دەرامەت لیی سودمەند ببێت و چارەسەری كێشەی كرینشینان بكات .


هەواڵی ناڕەزایەتییە کرێکاریی و جەماوەرییەکان… ئامادەکردنی: ئاراس رەشید – بۆپێشەوە\nهەواڵی ناڕەزایەتییە کرێکاریی و جەماوەرییەکان… ئامادەکردنی: ئاراس رەشید\nLast updated تشرینی یەکەم 15, 2019\nڕژانە سەرشەقامی هەزاران جەزائیری دژ بە پرۆژە یاسای تازەی سووتەمەنی.\nرۆژی یەکشەممە ١٣ی ئۆکتۆبەر ٢٠١٩ جەزائیریەکان ڕژانە سەرشەقامەکانی پایتەخت، بۆ ناڕەزایەتی دەربڕین لە بەرامبەر پرۆژە یاسای تازەی سووتەمەنی. ئەم یاسایە ڕەنگە کۆماپانیا نەوتیەکانی بیانی ڕووبەرێکیان دەستکەوێت بۆ پاڵاوتن و ببنە خاوەنی نەوت لەکاتی دۆزینەوەیدا. خۆپیشاندەران کە ژمارەیان بە هەزاران دەبوو شیعاری” گەل ئەم یاسایە ڕەتدەکاتەوە”یان بەرزکردبۆوە. لەنزیک بە تەلاری پەرلەمان کۆببونەوە، کە بڕیاربوو ئێوارەی ئەو ڕۆژە پرۆژە یاساکە تاوتوێ بکەن.\nپتر لە هەزار کەس لە پایتەختی جەزائیر خۆپیشاندانیان ڕێکخست بۆ ناڕەزایەتی دەربڕین لە بەرامبەر یاسایەکی تازەی سووتەمەنی کە بڕیار وایە ئێوارەی ئەمڕۆ ئەنجومەنی وەزیران تاوتوێی بکەن. بەپێی ئاژانسی هەواڵی فەرەنسی، پێیان وایە مانای ملکەچکردنە بۆ کۆمپانیا بیانیەکان.\nلە ٢٢ی شوباتەوە لەجەزائیر بزووتنەوەیەکی ناڕەزایەتی بەڕێکەوت کە لەئەنجامدا سەرۆک عبدالعزیز بوتفلیقە ناچار کرا دەست لەکاربکێشێتەوە لە نیساندا، دوای ٢٠ ساڵ لە حوکمڕانی. تاوەکو ئێستاش ئەو وڵاتە هەفتانە لە ڕۆژەکانی سێشەممە و هەینی خۆپیشاندان بە خۆوە دەبینێ و داوای لابردنی ڕژێم دەکەن.\nخۆپیشاندەران دەستەواژەی” خائین، وڵات دەفرۆشن” و ” یاسای سووتەمەنی بۆ زبڵدان” و” گەل ئەم یاسایە ڕەتدەکاتەوە” یان دەگووتەوە. گردبوونەوەکە لەنزیک تەلاری پەرلەمان ڕێکخرابوو، پۆلیس ئەو ڕێگایانەی گرتبوو کە بۆی دەچوو. ناوەڕۆکی پرۆژەکە ماوەی چەند هەفتەیەکە گفتوگۆی لەسەر دەکرێت.\nبەپێی ئاژانسی هەواڵەکانی جەزائیری فەرمی بێت، وەزیری وزە محمد عرقاب لە هەفتەی ڕابردووە گفتوگۆی لەگەڵ کۆمپانیا گەورەکان دەستپێکردوە. قسە لەسەر بوونی دوو خاڵی گرنگ دەکرێت کە دەبێت کاری لەسەر بکرێت بۆ چاکردنی لە یاساکەدا.\nجەزائیر بری ١.٢ملیۆن بەرمیل نەوت لە ڕۆژێکدا بەرهەم دێنێت. داهاتی سووتەمەنی ڕێژەی ٩٥٪ ی داهاتی دەرەکیە و بەشدارە لە دابینکردنی ٦٠٪ ی بوودجەی وڵات.\nمحمد یەکێک لە خۆپیشاندەران کە تەمەنی لە ٥٠ کاندایە لە ناو ئاپۆڕەی چەپڵەدا دەیگووت” ئەگەر ئەم یاسایە تێپەڕێندرێت، دەبێت ناوی هەموو ئەو ئەندام پەرلەمانانەی کە دەنگیان بۆداوە ئاشکرا بکرێن، بۆئەوەی کاتێک وڵات سەروەری خۆی بەدەست دێنێت دادگایی بکرێن”.\nگردبوونەوەکە ژن و پیاوی لە هەموو تەمەنەکان و خوێندکاری زانکۆ و فەرمانبەر و بێکارانی لەخۆ گرتبوو، و حکومەتیان تاوانبار دەکرد بە بێکارکردنی کرێکاران لەکاتی جێبەجێکردنی ئەم یاسایە. لەسەر یەکێک لە لافیتەکان نووسرابوو” بە دەرەوە دەڵێین”جەزائیر بۆفرۆشتن نیە ” یاسای سووتەمەنی، یاسای شەرمە”.\n” دەوڵەت ڕووبەرێک دەبەخشێ بەو کۆمپانیانە بۆ پاڵاوتنی نەوت و هەر شتێکیشیان دەستکەوێت دەبێتە موڵکی خۆیان”. بەمجۆرە ئەو بەخشینە دەبێتە هۆی خاوەندارێتی یەدەگی ئەو بیرەی کە لێیانداوە ،نەک تەنیا بڕی ئەو نەوتەی دەریدەکەن!” ئەمەش بەپێی قسەکانی حسێن ماڵتی پسپۆر لە بواری وزە و یارمەتیدەری جێبەجێکاری کۆمپانیای نەوت و گازی جەزئیری” سوناتراک”. لەلایەن خۆیەوە علی کفایفی بەرپرسی پێشوو لە وەزارەتی وزە گووتی” کۆمپانیا بیانیەکە دەتوانێت نەوتەکە بکاتە موڵکی خۆی، بەڵام تەعویزی تێچوونەکە و بەشکردنی قازانجەکە لەژێر ڕکێفی کۆمپانیا بیانیەکە دەبێت”.\nژنێکی خۆپیشاندەر بەناوی سعدیە بن شریف حکومەتی بەوە تاوانبارکرد ” گرێبەست و ڕێکەوتن لەگەڵ دەوڵەتان و کۆمپانیا بیانیەکان،” نەوت و گازی بەردیان پێدەدەین، لەبەرامبەردا بێدەنگبن لە پشتیوانی بزووتنەوە ناڕەزایەتیەکان”\nساڵی ٢٠١٥ ناوچەی عین ساڵح لە بیابانی جەزائیر( ١٥٠٠ کم لە باشووری پایتەختی جەزائیر) خۆپیشاندان بەدژی دەستبەسەراگرتنی گازی بەردی کرا، دوای ئەوەی “سوناتراک” سەرکەوتووبوو لە لێدانی یەکەم بیر لە کۆتایی ٢٠١٤. خۆپیشاندەران دژ بەدەرهێنانی گازی بەردی بوون لە ترسی پیسبوونی ئاوی ژێر زەوی.\nبەپێی دەزگاکانی ڕاگەیاندنی جەزائیر، شارەکانی دیکەش خۆپیشاندانی هاوشێوەیان بەخۆوە بینیوە.\nقەیرانی نان لە لوبنان بەدوای قەیرانی دۆلار\nئەنجومەنی جێبەجێکاری نەقابەی کرێکارانی نانەوا لە بەیروت و جبل لوبنان ڕایانگەیاند کە “قەیرانی دۆلار قورسایی دەخاتە سەر هاوڵاتیانی لوبنانی بەتایبەت خەڵکی خاوەن داهاتی کەم و سنووردار و کرێکارانی نانەوا و فڕنیەکانی نان دروستکردن. ئاماژەی بەوەدا کە کێشە و قەیرانی نێوان دەسەڵات و خاوەن کارەکان لە کەرتی سووتەمەنی بۆ کەرتی کارگەی ئاشەکان و گەیاندن و نەخۆشخانە و داوودەرمان تا دوایی لە لیستی دوورودرێژ “.\nلە بەیانێکیدا کە دوای کۆبوونەوەیان لە بارەگای نەقابە دەریانکرد، ئەنجوومەن داوایکرد بە” تێوەنەگلانی ئێمە لەو قەیرانە” هەروەها داوایانکرد” کە خاوەن نانەواخانە و فڕنیەکان بە ئەرکی خۆیان هەستن لەبەرامبەر بە کرێکار بە پلەی یەکەم و پاراستنی بەردەوامی کارەکانیان “.\nجەختیان لەوەکردەوە کە “نان” نانی هەژاران و کرێکاران و بێکارانە، و ماددەی سەرەکی ژیانی هەموو هاوڵاتیانە، هۆشداری دەدەین لە بەرزبوونەوەی نرخی نان یان کەمکردنەوەی کێشی نان. هەروەها داواکارین لە دابینکردنی سووتەمەنی و ئارد بۆ نانەواخانەکان بەنرخی دۆلاری ڕەسمی، و کڕینی بە پارەی لوبنانی. هەروەها داواکارین لە وەزارەتی ئابووری بۆ ژیاندنەوەی لیژنەی تاوتوێکردنی نرخی نان، کە پێکهاتووە لە نوێنەری وەزارەتی ئابووری و کرێکاران و خاوەن کار بۆ لێکۆڵینەوەی مەیدانی بۆ تێچووی نرخی دەستەیەک نان”.\nداواشی لە وەزارەتی ئابووری کرد بۆ چارەسەرکردنی “فەوزای نرخ و چاوچنۆکی هەندێک بازرگان و بەرزبوونەوەی نرخ و داواکردن لە هاوڵاتیان کە بە دۆلار نان بکڕن بۆ پاراستنی زیادەی قازانجیان”\nمانگرتنی ٢٥٠٠ کرێکار بۆ ڕۆژی ٧ەم لە کۆمپانیای یونیڤێرساڵ لە ٣ کارگەی نزیک بەیەک لە شاری ٦ی ئۆکتۆبەر لەژێر شیعاری ” دەمانەوێت بژین”.\nسەرچاوە/ عبدالڕەئوف بەتیخ.\nرۆژی یەکشەممە ١٢ی ئۆکتۆبەر مانگرتنی کرێکارانی یونیڤێرساڵ بۆ پیشەسازی کارەبایی پێدەنێتە ٧ەمین ڕۆژ لە بارەگای کارگەی الافرانی سەرەکی لە ناوچەی دووەم لە شاری ٦ی ئۆکتۆبەر، داوای پێدانی مووچەی ٣ مانگی دواکەوتوویان دەکەن. هەروەها دانی مووچە و دەرماڵەکان بە ڕێکوپێکی، و بەشکردنی قازانجی ساڵانە. ناڕەزایەتی کرێکاران لە ناڕێکوپێکی کۆمپانیاکە لە دانی مووچە و دانی بەشێوەی پچڕپچر، و پێنەدانیان لەسەر بنەمای جیاکاری پلەی کاریان و لە کاتی دیاریکراو، بەتایبەت لەئێستادا کە بەهای گوزەران گران بووە. هەروەها بڕینی قازانجی ساڵانە بەڕێژەی ١٠٪ لە کرێکاران.\nکەمتەرجمی خەمساری نێوان کۆمپانیا و نووسینگەی کار.\nکرێکاران دەڵێن” هەموو داواکاری ئێمە بریتیە لە بەدەستهێنانی مووچەکانمان لە کاتی خۆیدا، چونکە توشی کێشەی زۆر دەبینەوە بەهۆی دواکەوتنی مووچەکانمان، بەتایبەت لەکاتی هاتنەوەی وەرزی خوێندن و دواکەوتنی کرێی خانوو. هەروەها زۆرێکمان رووبەڕووی دانی سزای مالی دەبینەوە لەکاتی نەدانەوەی قەرزەکانمان لەکاتی خۆیدا. کرێکاران شکایەتنامەیەکیان پێشکەش بە وەزارەتی هێزی کار کردووە، دوای لێکۆڵینەوە لە ئەوراقەکاندا هاتووە کە ئەو کرێکارانە ماوەی ٣ مانگ مۆڵەتی کراوەیان بۆ کراوە و کرێشیان پێدراوە، بەڵام لەڕاستیدا ئەوە ڕووی نەداوە، چونکە پاسەکانی کۆمپانیا بەیانیان هاتووە، بەڵام ڕەتیکردۆتەوە کە ئێواران بیانگەیەنێتە شوێنی خۆیان لە کاتی دەستپێکردنی مانگرتنەکە”. کرێکاران ئەوەشیان ئاشکرا کردووە کە لە کاتی پشوودا غەدریان لێدەکرێت و ناهێڵن کاتی پشووی یاسایی پشوو بدەن و بە سەعاتکاری زیادەش بۆیان ئەژمار ناکرێت. ڕاشیانگەیاند کە ” مانگرتنەکە ئاشتیانەیە و وەزارەتی ناوەخۆ دەیپارێزێت و هیچ کردەوەیەکی تێکدەرانە نەبووە، بەڵام ترس لە پێکدادان لەگەڵ هێزە ئەمنیەکان دوای ئەوەی نەیانهێشت کرێکاران بچنە دەرەوە لە کارگە.\nهەریەکە لە کارگەی ئەندازیاری ١ و ٢ کارگەی المعدانیە و کارگەی ٢٤ و ٢٠ هەزار و ١٠ هەزار و کارگەی ٥ هەزار شوفێر و کرێکاری دارتاشی ئاسایش و ئەوانی دیکە مووچەکانیان نەدراوە. بۆیە کرێکاران لە کارگەی السخانات کۆبوونەتەوە تا ئەو کاتەی ئیدارە وەلامی داواکاریەکانیان دەداتەوە.


بەرخۆدانی کۆبانی / رەزا کەعبی - کۆمەڵەی زەحمەتکێشانی کوردستان\n١- شەڕی کۆبانی هەتا ئێستا پەیامی خۆی بە دنیا گەیاندووە. ئەم خەبات و بەرخۆدانە مێژووییە کەم وێنەیە، لە سۆنگەی ئەو پەیامەی هەڵگری بوو و لە رووی خۆڕاگری و ورە، چووەتە ریزی شەڕە ناودارەکانی مێژووەوە. بەڵام نابێ لەگەڵ هیچ بەرەنگارییەکی دیکەی وەک (شەڕی ستالینگراد، دین بین فۆ، شەڕی ٢٤ رۆژەی سنە و…) بەراورد بکرێت و بە پێوەری ئەو شەڕانە سەیر بکرێت. کۆبانی خۆی ناوە، بەرخۆدانە، ورە و خەباتێکە کە دەبێت بکرێتە پێوەری خەبات و خۆڕاگریی دیکە. کۆبانی نە هەر بووەتە پێوەرێک بۆ هەر بەرەنگارییەک لە داهاتوودا، بەڵکوو بەها و بنەمای نوێی خوڵقانددوە.\n٢- ئەنجامی ئەم شەڕەی کۆبانی، هیچ لە پەیامی ئەم بەرەنگارییە و کارکرد و ئاسەوارەکانی هەتا ئێستای ناگۆڕێت. ناو و خۆڕاگریی کۆبانی، ژنە خەباتکارەکانی، پیرە چەک بە دەستەکانی و تەنیا مانەوەی لە ناو هەرا و هاواری جیهانیی “دژە داعش”، سنوورەکانی هەموو جیهانی بڕیوە. میدیاکانی جیهان، حیزبە چەپ و راستەکان،هەڵسووڕاوان و خەباتکاران لە کوردستان، ئێران، تورکیا، ئورووپا و ئەمریکا و ئوسترالیا، بۆ کۆبانی و خۆڕاگرییە بێ وێنەکەی هاتوونەتە دەنگ و زۆر کەسی کێشاوەتە سەر سنوورەکانی تورکیا و سووریا بۆ پەیوەست بوون بە شەڕی خۆڕاگریی کۆبانی.\n٣- کۆبانی بووەتە ناوەندی هەموو ئەو دۆخە ئاڵۆزەی کە داعش هێندەی دیکە ئاڵۆزی کردووە. کۆبانی، رووی راستەقینەی سیماکان و درووشمەکان نیشان دەدات. جیهانی رۆژئاوا چاوەڕوانی چییە و عەوداڵی کامە ئەنجامە لە کۆبانی؟ بۆ لە عیراق هەڵدەکوتنە سەر داعش، بەڵام لە سووریا نا؟ (بریتانیا و فەڕانسە رایانگەیاندووە لە سووریا کاری سەربازی ناکەن، لە حاڵێکدا کۆبانی پێویستی بە یارمەتی و پشتگیرییە. ئەم سیاسەتەی فەڕانسە و بریتانیا ئەگەر رەزامەندی نەبێت بۆ تێکشکانی کۆبانی، کەواتە کەمتەرخەمییەکی جەنایەتکارانەیە). کۆبانی لە هەمیشە زیاتر پێگە و دۆخی تورکیا نیشاندەدات. بۆ تورکیا، دەبێت کۆبانی تێک بشکێت بۆ ئەوەی هەم پرسی کورد بۆ ماوەیەک لە خۆی دوور بکاتەوە و هەم یەکڕیزیی گەلی کورد لە سوریا دوا بخات و هەم پ.ک.ک سەرکوت بکرێت و سەرپۆشێکیش بێت بۆ شکستی سیاسەتەکانی تورکیا لەم ساڵانەی دواییدا لە سوریا و ناوچەکە. سووربوونی داعش لەسەر گەمارۆی کۆبانی، دەریدەخات کە شکستی داعش لەم شەڕەدا، سەرەتای تێکشکانییەتی لە هەموو شوێنەکان و بە شکست هێنانی، سەنگ و قورسایی نە لە ناو ئۆپۆزسیۆنی سوریا دەمێنێت و نە بۆ پلانەلانی داهاتووی. تێکشکانی خۆڕاگریی رەوا و جەماوەری لە کۆبانی، بۆ داعش هەم تاکتیکە و هەم ستراتێژی.\n٤- ناوەرۆکی شەڕ و خۆڕاگریی کۆبانی، لەگەڵ هەموو پێکدادانەکانی دیکەی ناوچەکە لە دژی داعش، جیاوازە. کۆبانی لە پاڵ شەڕ و خۆڕاگریی پێشمەرگە، سیمای بزووتنەوەی رەوا و حەقخوازانەی کوردستانی لە هەموو بەشەکان خۆشەویستتر کردووە. خەباتی ژنانی کۆبانی، سەنگ و قورسایی ئەم بەرخۆدانەی زۆر زیاتر کردووە و روح و ناوەرۆکێکی مرۆییتر و ئازادیخوازانەتری پێبەخشیوە.\n٥- بۆ کۆبانی و کوردستانی رۆژئاوا، کەوتنە گەمارۆی داعش، درێژەی هەمان سەرکوتکاریی لەمێژینەیە بەڵام بە ئامرازێکی جیاواز و رەچاوکردنی هەمان ستراتێژییە لە رێگایەکی دیکەوە. ئەم بەرەنگارییە و ئەم ئامرازە نوێیەی سەرکوتە کە سۆز و لایەنگرییەکی بەرین و هەمە چەشنی بۆ کۆبانی هێناوە.\n٦- کۆبانی مەبەست و ئامانجی “پرۆسەی ئاشتی” ئەردۆغان و تورکیای بۆ چارەسەری پرسی کورد لەو وڵاتە، ئاشکراتر کرد. لەحاڵێکدا کە لە چەند ساڵی رابردوودا ئەردۆغان بە بەر چاوی هەمووانەوە باس لە پرۆسەی ئاشتی لە کوردستان دەکات، (ئێستا جۆ بیدن، کەسی یەکەمی تورکیا بە هاوکاری کردنی داعش تۆمەتبار دەکات) بە دوور لە هەموو عەقڵێک، جیاوازی لە نێوان داعش و پ.ک.ک نابینێت.\n٧- شەڕی کۆبانی، لە ناو دڵی رووداوەکانی چەند مانگی رابردوودا، زیاد لە هەر شتێکی دیکە رای گشتی بەرەو بنچینە و هۆکارەکانی سەرهەڵدان و گەشەسەندنی خێرای داعش و کارکرد و پلانە ئاڵۆزەکانی دەبات. لە ناو گەمەی شەترەنجی رۆژهەڵاتی ناوەڕاست کە لەمێژە بەردەوامە، داعش وەک مۆرەیەکی ئەم شەترەنجە، ناکرێت سەرەڕۆیانە هاتبێتە ناو گەمەکەوە. گومان لەمبارەیەوە، زۆر بەربڵاو بەردەوامە.\n٨- کۆبانی هاوکات، ئاڵقەی پەیوەندی و یەکگرتوویی نوێی بزووتنەوە رزگاریخوازەکانی هەموو بەشەکانی کوردستانە. پشتیوانی لە کۆبانی، بووەتە ئۆرکێسترایەکی مەزن و ژەنیارەکانی لە هەموو پارچەکانی کوردستان لە ئامەد و کرماشان و سنە و سابڵاغ و سلێمانی و هەولێر، هاوکات لەگەڵ دڵسۆزانی بزووتنەوەکە لە لەندەن و ستۆکهۆڵم و سیدنی و فرانکفۆرت و بەرلین و ئەمریکا و کەنەدا، مارشێکی هاوبەش دەژەنن.\n٩- خەباتی کۆبانی، زیاتر لە هەموو کاتێک بۆمان دەسەلمێنێت کە بزووتنەوە رزگاریخوازانەکانی کوردستان، چارەنووس و رێگا و داهاتوویەکی هاوبەشیان هەیە. بزووتنەوەکانی کوردستان، هەمیشە بەهای دیموکراتیک و مرۆڤدۆستانە و پێشکەوتوو و سیکۆلار و جەماوەرییان لە هەناودا پەروەردە کردووە و ئەمە ئاوێنەی باڵانوێنی کۆمەڵگای کوردستانە لە رووی ئایینی و نەیەوەییەوە کە پێکەوەژیانێکی لەمیژیینەی تێدایە کە لە هەموو ناوچەکەدا بێوێنەیە. کۆبانی، پێویستیی یەکگرتوویی هەموو هێزە سیاسی و خەباتکارەکانی کوردستان زیاتر ئاشکرا دەکات. هیچ چارەیەکیتر نییە جگە لە نزیکایەتی و یەکگرتوویی و هاوپشتیی حیزبە سیاسییەکانی کوردستان. نابێت دەرفەتی تەڕاتێن لە ناو حیزبەکانماندا، بە وڵاتانی ناوچەکە بدرێت.\n١٠- کۆبانی جارێکی دیکە سەلماندی کە رزگاری و گەیشتن بە ئازادی، بە هێزی جەماوەر و پشتبەستن بە رێکخستن و بەشداریی کۆمەڵانی خەڵک لە هەموو بوارەکاندا، مسۆگەر دەبێت. سوودوەرگرتن لە هەلومەرج و لێکدانەوەی بارودۆخ و هاودەنگی لەگەڵ ئەم یان ئەو هاوپەیمانێتی، نابێ هیچکات لە هێزی جەماوەر دوورمان بخاتەوە.\nنبرد کوبانی / رضا کعبی اطلاعیە کومەلە:\nکوبانی مظهر مقاومت کردستان و دفاع از دمکراسی در منطقە...


ئاژانسی کوردپا: ئیدارەی ئیتلاعاتی شاری سەقز، چالاکێکی مەدەنیی خەڵکی ئەو شارەی بانگهێشت و هەڕەشەی دەسبەسەرکردنی لێکرد.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ڕۆژی یەکشەممە، ٢١ی ڕەزبەر، چالاکێکی مەدەنی بە ناوی "ئەیووب جەوانپوور" کوڕی "ئوستا ئەحمەد"، لە لایەن هێزە ئیتلاعاتییەکانی شاری سەقزەوە، بانگهێشتی ئیدارەی ئیتلاعاتی ئەو شارە کراو و هەڕەشەی دەسبەسەرکردنی لێکراوە.\nهەواڵنێری کوردپا لە شاری سەقز ڕایگەیاند: "مەئموورانی ئیتلاعات پێش بانگهێشتکردنی ئەو هاووڵاتییە کوردە، هەڵیان کوتاوەتە سەر ماڵی ناوبراو، بەڵام لە گرتنی سەرکەوتوو نەبوون".\nئەو سەرچاوەیە هەروەها وتی: "هێزە ئیتلاعاتییەکان، دواتر بە تەلەفۆن ئەو چالاکە مەدەنییە ئاگادار دەکەن و بەڵێنیی پێ دەدەن کە تەنیا بۆ وڵامدانەوەی چەند پرسیارێک سەردانی ئەو ناوەندە حکوومەتییە بکات".\nسەرچاوەی کوردپا هەروەها ڕایگەیاند: "پاش بانگهێشت و ڕۆشتنی ئەو چالاکە مەدەنییە بۆ ئیتلاعات، مەئموورانی ئەو ناوەندە حکوومەتییە سێ بەڵێننامەیان لێسەندووە و لە ئەگەری بەشداریبوون لە هەر جۆرە خۆپێشاندانێک دەسبەسەر دەکرێت".\nلە لایەکی دیکەوە، دوو شاخەوان و چالاکی ژینگەپاریزیی خەڵکی شاری شنۆ، بانگهێشتی ئیدارەی ئیتلاعاتی ئەو شارە کران و هەتا ئێستا چارەنووسیان ناڕوونە.\nشوناسی ئەو دوو شاخەوان و چالاکە ژینگەپارێزییە، بە ناوەکانی "عەباس هاشمپوور" و "ڕەشید ناسری" ڕاگەیەندراوە.\nئیدارەی ئیتلاعاتی شاری شنۆ، ئەو شاخەوانە کوردە و ژینگەپارێزەی، بە بۆنەی بەشدارییان لە کۆبوونەوەی ناڕەزایەتی بۆ پشتیوانی لە ڕۆژئاوا بانگهێشت کردووە.\n"عەباس هاشمپوور" و "ڕەشید ناسری"، ڕۆژی شەممە، ٢٠ی ڕەزبەر، بانگهێشت کراوەنەتە ئیدارەی ئیتلاعاتی شاری شنۆ و هەتا ئێستا هیچ زانیارییەک لە شوێنی ڕاگیرانیان لەبەر دەستدا نییە.\nچالاکانی سیاسیی کوردستان سەبارەت بە بانگهێشتکردنی هاووڵاتییان و بەڵێننامە وەرگرتنیان لە لایەن ئیتلاعاتەوە، لەو باوەڕەدان کە ئەم کارەی ئیدارەی ئیتلاعاتی شارەکانی کوردستان، جۆرێک بێڕێزییە بە هاووڵاتییانی بانگهێشتکراو و پیشاندەری ئەوەیە کە ئەوان دەسەڵاتی دەسبەسەرکردنی خەڵکیان هەیە، بەس ئازادیان دەکات.\nبە بڕوای چالاکانی سیاسی، ئەم جۆرە ئازادکردنانە، جۆرێک کۆنترۆڵکردنی هاووڵاتییانە و هەروەها جۆرێک حوکمی هەڵپسێدراوە.


هاووڵاتییەکی خەڵکی ورمێ بە ٦ مانگ زیندانی مەحکووم کرا\n14:47 - 24 بانەمەڕ 2719\nئاژانسی کوردپا: دادگای ئینقلابی شاری ورمێ، هاووڵاتییەکی خەڵکی ئەو شارەی بە ٦ مانگ زیندانی مەحکووم کرد.\nبەپێی ڕاپۆرتی گەیشتوو بە ئاژانسی هەواڵدەریی کوردپا، هاووڵاتییەکی کورد بە ناوی \_"سمکۆ جەعفەری\_"، تەمەن ٢٨ ساڵ، خەڵکی ورمێ، لە دادگای ئینقلابی ئەو شارەدا بە ٦ مانگ زیندانی مەحکووم کرا.\nئەم هاووڵاتییە کوردە، کۆتاییەکانی مانگی خاکەلێوەی ئەمساڵ، بە تۆمەتی \_"هاوکاری لەگەڵ یەکێک لە حیزبە کوردییەکانی ئۆپوزسیونی حکوومەتی ئێران\_"، دادگایی و حوکمی ٦ مانگ زیندانیی بە سەردا سەپا.\nئەو بڕیارە، ڕۆژی شەممە، ٢١ی بانەمەڕ، بە ناوبراو ڕاگەیاندراوە.\n\_"سمکۆ جەعفەری\_"، ڕۆژی چوارشەممە، ٢٩ی ڕەشەممەی ساڵی ٩٧، لە لایەن هێزە ئیتلاعاتییەکانەوە دەسبەسەر و پاش لێکۆڵینەوە، ڕۆژی یەکشەممە، ١١ی خاکەلێوەی ئەمساڵ، بە دانانی بارمتەی ١٢٠ میلیۆن تەمەنی بە شێوەی کاتی ئازاد کرا.


چوارشەممە 2021/5/5 به ئاماده‌بوونی سه‌رۆك و جێگر و ئه‌ندامه‌كانی، یه‌كێتی تۆپی پێی كوردستان كۆبوونه‌وه‌ی ئاسایی خۆی ئه‌نجامداو، ئه‌م بڕیار و راسپاردانه‌ی خواره‌وه‌ی ده‌رکرد\n١ – دوای تاوتوێکردنی ڕاپۆرتی لێژنەی لێکۆڵینەوەی تایبەت بە ھەردوو یاری قۆناغی کۆتایی چوارگۆشەی زێڕینی خولی پلە ( یەک ) بڕیاردرا\nأ- ئاراستەکردنی نوسراوێک بۆ بەڕێوەبەرایەتی گشتی وەرزش لە وەزارەتی ڕۆشنبیری و لاوان ، بۆ بانگھێشتکردنی سەرۆکی یانەکانی ( سەیدسادق ، شەقڵاوە ، ئاڵتون کۆپری ، کۆیە ) سەبارەت بە ڕووداوەکانی ھەردوو یاری قۆناغی کۆتایی چوارگۆشەی زێڕینی خولی پلە ( یەک ) .\n١-سزادانی سەرۆکی یانەی وەرزشی شەقڵاوە بە بڕی ( 1،000000 ) یەک ملیۆن دینار ، بەھۆی ئەم ھەڵسوکەوتەی لە دوای یاری نێوان ( سەیدسادق و شەقڵاوە ) ئەنجامیدا .\nو – ڕاگرتنی یاریزان ( ڕەوا عەبدولڕەزاق ) یاریزانی یانەی وەرزشی کۆیە ، تاوەکو کۆتایی وەرزی 2022 .\nھ – ڕاگرتنی ( ڕووداو جەمال ) ڕاھێنەری یانەی کۆیە ، بۆماوەی یەک ساڵ و ھەروەھا سزای دارایی بە بڕی ( 2،000000 ) دوو ملیۆن دینار .\nو – بانگھێشتی ( ڕەمزی ساڵح ) ڕاھێنەری یانەی سەیدسادق دەکەین بۆ کۆبونەوەی داھاتووی یەکێتی تۆپی پێی کوردستان ، کە بۆ جاری دووەمە بانگھێشت دەکرێت ، لە ئەگەری ئامادەنەبوونی توندترین سزا دەدرێت .\nز – سەبارەت بە دوا قۆناغی خولی پلە ( یەک ) لێکۆڵینەوەکان بەردەوامە .\n٢ – بانگھێشتی نوێنەری یانە بەشداربووەکان لە خولی نایاب بۆ ئاستی لاوان دەکەین لە ڕۆژی شەممە بەرواری 2021/5/8 کاتژمێر 2:00 ی دوای نیوەڕۆ لە بارەگای یەکێتی تۆپی پێی کوردستان ئامادەبن ، بە مەبەستی ئەنجامدانی تیروپشک بۆیان .\n٣ – بانگھێشتی نوێنەری یانە بەشداربووەکان لە جامی ھەرێمی کوردستان بۆ ئاستی لاوان دەکەین لە ڕۆژی شەممە بەرواری 2021/5/8 کاتژمێر 2:00 ی دوای نیوەڕۆ لە بارەگای یەکێتی تۆپی پێی کوردستان ئامادەبن ، بە مەبەستی ئەنجامدانی تیروپشک بۆیان .\n٤ – ڕاسپاردنی بەڕێزان ( عەدنان عەبدولڕەحمان ، نەوزاد ساڵح ) ئەندامانی یەکێتی تۆپی پێی کوردستان\nبۆ پشکنینی یاریگاکانی شاری کەرکوک سەبارەت بە شیاوی بۆ یاریکردن .\n٥ – ئەرکی پاراستن و پاسەوانی تیپی میوان لە ئەستۆی تیپی میواندارە .\nجەیمس لە تورکیاوە بۆندی فەرمی پێشکەشکرا\nجەیمس ڕۆدریگێز، لە پلانەکانی یانەی ئێڤەرتۆن-دا نەماوە و یانەیەکی گەورەی خولی تورکیا بۆندی پێشکەشکردووە. جەیمس ڕۆدریگێز هاوینی 2020…\nڕۆناڵدۆ لە تۆماركردنی ڕیكۆرد بەردەوامە\nكریستیانۆ ڕۆناڵدۆی پۆرتوگالی بەردەوامە لە تۆماركردنی ڕیكۆردی نوێ، دەشڵێت، “ئێمە هێشتا زیندووین و كۆڵنادەین”. لە خولی یانە پاڵەوانەكانی…


یەكەم فڕۆكەی عیراق بۆ هێنانی ڤاكسینی كۆرۆنا گەیشتە چین - تۆڕی میدیایی خەڵک\nیەكەم فڕۆكەی عیراق بۆ هێنانی ڤاكسینی كۆرۆنا گەیشتە چین\nیەكەم فڕۆكەی عیراقی بۆ هێنانی یەكەم بڕی ڤاسینی كۆرۆنا لە جۆری (سینۆفارم) گەیشتە چین.\nحەیدەر مەجید، وتەبێژی ئەمیندارێتی گشتی ئەنجوومەنی وەزیرانی عیراق بە ئاژانسی فەرمی (العراقیە)ی ڕاگەیاندووە، ئەمڕۆ یەكەم فڕۆكەی جەنگی عیراقی بەرەو چین ڕۆیشتووە بۆ هێنانی یكەم بەشی ڤاكسینی دی كۆرۆنا.\nڕاشیگەیاندووە، هەڵمەتێك ڕاگەیەنرابوو دژی كۆمپانیاكانی بەرهەمهێنانی ڤاكسین پێش گەیشتنی بە عیراق، بەڵام حكومەت بڕی 200 ملیۆن دۆلاری بۆ كڕینی ڤاكسینەكە لە پشكی بانكی نێودەوڵەتی دابین كردووە.\nوتوشیەتی، “حكومەت سوورە لەسەر پاراستنی هاووڵاتیان و گەیشتنی ڤاكسینەكە لەلایەن ئەو كۆمپانیایانەی باوەڕپێكراون”.\nجەختیشی كردۆتەوە، لە تەواوی وڵاتدا 52 نەخۆشخانە و 506 ناوەندی پزیشكی تەرخان كراوە بۆ كوتانی هاووڵاتیان بە ڤاكسینی كۆرۆنا.\nبڕیارە لەسەرەتای مانگی داهاتوودا بەشی یەكەمی ڤاكسینی كۆرۆنا لە جۆری (سینۆفارم) بگاتە عیراق و دواتر جۆری (ڤایزەر) و تا كۆتایی مانگەكە 16 بۆ 18 ملیۆن ڤاكسین بگات و هاووڵاتیان بكوترێن.\nدكتۆر غالب لە سلێمانی بریندار كرا\nخەڵك- حسێن عامل، نوسەر و مێژوونوس ڕایدەگەیەنێت، ئەو كتێبانەی كە لەماوەی 40 ساڵی تەمەنیدا لەبارەی فۆلكلۆری میلییەوە لە ناسریە نوسیونی، دەیانسوتێنێت.…\n03 نیسان 2021 10.11 pm\nخەڵك یاریدەدەری بەڕێوەبەری هەواڵگری سەربازيی لە وەزارەتی بەرگری عیراق لە هەوڵێكی كوشتن ڕزگاری دەبێت، لە كاتێكدا…


ساڵح موسلیم: ئەگەر شەڕ ڕاوەستێت دەوڵەتی تورکیا یەکسەر دەڕووخێت - Aryen News\nساڵح موسلیم: ئەگەر شەڕ ڕاوەستێت دەوڵەتی تورکیا یەکسەر دەڕووخێت\nئاب 22, 2021 ئاب 22, 2021\nساڵحی موسلیم ئەندامی دەستەی هاوسەرۆکایەتیی پەیەدە دەڵێ ئەو هاوپەیمانێتییە شەڕخوازەی دەوڵەتی تورکیا بەڕێوەدەبات، لەسەر دوژمنایەتیی گەلی کورد بونیات نراوە. بۆیە بۆ ئەوەی تەمەنی خۆی درێژ بکاتەوە، پێداگری لەسەر شەڕ و خوێنڕشتن دەکات و ئەگەر شەڕ ڕاوەستێت یەکسەر هەڵدەوەشێتەوە.\nساڵح موسلیم ئەندامی دەستەی هاوسەرۆکایەتیی پەیەدە، هێرشەکانی دەوڵەتی داگیرکەری تورکیا بۆسەر شەنگال و ڕۆژئاوای کوردستان لەئەنجامی ستراتیژیی هاوبەشی هاوپەیمانیی ئاکەپە مەهەپە لێکدەداتەوە و دەڵێ: ئەو هاوپەیمانەتییە بۆ دژایەتیی کوردان و لەسەر بنەمای شەڕ دامەزراوە.\nساڵح موسلیم لە چاوپێکەوتنێکیدا لەگەڵ ئاژانسی هەواڵی هاوار وتی: “ئەو هاوپەیمانێتییە بۆ ئەوەی تەمەنی خۆی درێژ بکاتەوە، دەبێ بەردەوام درێژە بە خوێن ڕشتن و شەڕ بدات. چونکە ئەگەر شەڕ ڕاوەستێت یەکسەر هەڵدەوشێتەوە.”\nئەندامی دەستەی هاوسەرۆکایەتیی پەیەدە، ئاماژەی بە بێدەنگیی دەوڵەتی عێراق و هێزە نێودەوڵەتییەکان لە بەرامبەر ئەو هێرشانە کرد و وتی: “دەوڵەتی داگیرکەری تورکیا پێداگرە لەسەر ئەوەی، ئەو شتەی داعش نەیتوانی ئەنجامی بدات، ئەو تەواوی بکات. دەیەوێ کوردان و ئەو هێزانەی پێشەنگایەتیی گەلی کورد دەکەن، لەناو ببات.”\nساڵح موسلیم ڕێککەوتنی نۆی ئۆکتۆبەر لەنێوان بەغدا و هەولێر لەسەر شەنگالی بەبیر هێنایەوە و ڕایگەیاند کە ئەو ڕێککەوتنە لە درێژەی پیلانەکانی لەناوبردنی خەڵکی ئێزدی هاتووەتە ئاراوە. لەوبارەیەوە وتی: دەوڵەتی تورکیا دەڵێ ئەو ڕێککەوتنە بە دەستپێشخەریی ئەوان کراوە. بەرخۆدانی خەڵکی شەنگال نەیهێشت ڕێککەوتنەکە جێبەجێ بکرێت.\nئەندامی دەستەی هاوسەرۆکایەتیی پەیەدە هاوکات ڕەخنەی لە بێهەڵوێستیی مستەفا کازمی سەرۆک وەزیری عێراق گرت و وتی: “حکوومەتی عێراق دەبێ بەرپرسیارەتیی خۆی لەبەرامبەر ئەو هێرشانە بەجێ بهێنێت. شەنگال بە سەدان کیلۆمەتر لە سنووری تورکیا دوورە. بۆردومانکردنی نەخۆشخانە دژی هەموو یاسا نێودەڵەتییەکانە. بەڵام هەموو کەسێ گوێی خۆی لەئاست ئەو هێرشانە خەواندووە. بێهەوڵێستیی کازمی بووەتە هۆی ئەوەی تورکیا سەروەریی عێراق پێشێل بکات.”\nساڵح موسلیم هێرشەکانی ئەمدواییەی لەسەر هەرێمەکانی شەنگال، زرکان و تلتەمری لە ئەنجامی ستراتیژیی دەوڵەتی تورکیا بۆ چۆڵکردنی ئەو هەرێمانە لێکدایەوە. هاوکات ڕەخنەشی لە بێدەنگیی ڕووسیا و ئەمریکا لە بەرامبەر ئەو هێرشانە گرت.\nپژاک: گەنجان بە بەشداری لە ڕیزەکانی گەریلا ڕێگەی فەرماندە ڕێناس درێژە پێبدەن\nدایە پەری، ژنە شۆڕشگێڕ و ئازادیخواز لە سەید سادق کۆچی دوایی کرد


هۆكارەكانی پڕخە پڕخ كردن بزانن ؟؟\nHiwa 21/08/2019 - 09:53 بڵاوکراوەتەوە لە هەواڵ/تەندروستی\nبریتییە لەو دەنگە بێزاركەرەی كە لە مرۆڤ دەردەچێت لەكاتی نووستن بەهۆی داخرانی بەشی لە رێڕەوی هەناسەدان، هەندێك كاتیش رەنگە ئاماژەیەك بێت بۆ حاڵەتێكی مەترسیداری تەندروستی، جیا لەوەی مایەی بێزاری كەسانی دەوروبەرە لە هاوسەرو هاوڕێ و ئەوانەی لە شوێنی نزیكت دەخەون، رەنگە نیوەی كەسانی پێگەیشتوو ئەو حاڵەتەیان هەیەو هۆكارەكەی لەرینەوەی شانە نەرمەكانی قورگە لەكاتی راكێشان و پاڵنانی هەوایە بۆ هەناسەدان بەتایبەتی لەكاتی نووستن كە ئەو شانانە لە حەسانەوەو داكەتندان، بۆیە دەنگێكی بێزاركەر دەردەكەن.\nرەنگە گۆڕینی شێوازی ژیان یان دابەزاندنی كێش و دووركەوتنەوە لە خواردنەوەی كهول لە نزیك كاتی خەوتن یان خەوتن لەسەر لاتەنیشت یارمەتیدەر بن بۆ كەمكردنەوەی پرخەپرخ، جیا لەوانە چارەسەری پزیشكی بە دەرمان و نەشتەرگەری هەیە بۆ كەمكردنەوەی كاریكەری كێشەكە، بەڵام چارەسەری تەواوەتی نییە، بەشێك لە حاڵەتەكانی پرخەپرخ پەیوەستە بە تووشبوون بە شێوانی خەوتن یان وەستانی هەناسەدان لەكاتی نووستن، هەروەها كێشی زۆرو خواردنەوەی كهول و بوونی مەڵاشوێكی ئەستوورو نزم و بوونی كێشە لە لووت وەك خواری ئێسك و نەنووستن بۆ كاتی پێویست و شێوازی نووستن بەتایبەتی نووستن لەسەر پشت.\nچارەسەری پرخەپرخ جیا لە چارەسەری پزیشكی بریتییە لە گۆڕینی هەندێك لە خوی رۆژانەو سیستەمی ژیان وەك نووستن لەسەر لاتەنیشت و هیتریش، بۆیە ئەگەر ئەوانە سوودیان نەبێت پێویستە سەردانی پزیشكی شارەزا بكرێت و ئەو بە دەرمان یان بە نەشتەرگەری بەپێی پێویست چارەسەری ئەو حاڵەتە دەكات.\nئێزگەیەكی ئەمریكا ئاماژەی كرد كە (40%) ی كەسانی پێگەیشتوو لەو وڵاتە بەدەست پرخەی شەوانە دەناڵێنن و پیاوان زیاتر لە ژنان حاڵەتەكەیان هەیە.\nئیریك فۆیت پزیشكی لووت و قوڕگ و شارەزای نوستن لە زانكۆی نیویۆرك لە دیدارێكی ئێزگەی نیشتیمانی گشتی ئەمریكا (ئێن یس ئاڕ)، وتی: پرخەپرخ پێوەندی بە نووستنی باشەوە نییەو وەك بەڵگەیەكیش دەتوانرێت خەوێكی قووڵت هەبێت بێ هیچ دەنگێك.\nزیاتر وتیشی، زۆرجار پرخەكردن زیانی نییە مەگەر بێزاركار نەبێت بۆ ئەو كەسەی لە نزیكتەوە خەوتووەو لە هەمان ژوور، بەڵام هەندێك كات دەكرێت ئاماژەیەك بێت بۆ حاڵەتێكی مەترسیدار كە یەكێك لەو هۆكارانەی دروستی دەكات زیادبوونی كێشی لەشە، بۆیە كاتێك كێشت دادەبەزێت پرخەپرخیشت كەم دەبێتەوە، هەروەها بوونی شێوان لە دیواری جیاكەرەوەی كونەكانی لووت.\nئەو پزیشكە ئاماژەیە كرد كە پرخەپرخی یەك ئاست و دەنگ جێگیر مەترسی نییە، بەڵام پرخەپرخ بە دەنگی بەرزو بوونی بەرز و نزمی لە دەنگەكەی رەنگە ئاماژەیەك بێت بۆ وەستانی هەناسەدان لەكاتی نووستن كە حاڵەتێكی مەترسیدارەو مەترسی تووشبوون بە نەخۆشییەكانی دڵ زیاتر دەكات.\n1. كێشی زیادی لەش و قەڵەوی.\n2. بوونی كێشە لە لووت یان هەستیاری و هەوكردنی لووت.\n3. نەنووستن بۆ ماوەیەكی گونجاو.\n4. نووستن بە شێوەیەكی هەڵە.\n5. وەستانی هەناسەدان لەكاتی نووستن.\n6. هۆكاری بۆماوەیی.\n7. هەوكردنی ئاڵووەكان.\n8. لە منداڵ بەهۆی هەوكردنی ئاڵووەكان و كۆئەندامی هەناسەدان روودەدات.


ئەنجومەنی ناوەندی شەنگال ڕاگەیەندرا - RojNews\nیەکەمین کۆنفرانسی ناوەندی شەنگال بەڕێوەچوو، تێیدا ئەنجومەنی ناوەندی شەنگال ڕاگەیەندرا.\nئەمڕۆ کۆنفرانسێک لەلایەن ئەنجومەنی خۆبەڕێوبەری شەنگال، لە ناوەندی شەنگال بەڕێوەچوو، لە ئەنجامدا ئەنجومەنی ناوەندی شەنگال ڕاگەیەندرا.\nکۆنفرانسەکە لەلایەن ڕهام حەجۆ، هاوسەرۆکی ئەنجومەنی خۆبەڕێوبەری شەنگالەوە بەڕێوەبرا، نوێنەرانی ڕێکخراوەکان و هەروەها ژمارەیەک لە دانیشتووانی ناوەندی شەنگال لەو کۆنفرانسەدا ئامادەبوون.\nلە هۆڵی کۆنفرانسەکەدا، چەندین پانکارد هەڵواسرا کە لە سەریان نووسرابوو: "ڕێبەر ئاپۆ ئیرادەی گەلانە"،"خۆبەڕێوبەریی شەنگال وەڵامێکە بۆ فەرمانی ٧٣ یەم"، "خۆبەڕێوبەریی شەنگال تۆڵە ژنانی ئێزدییە" و "پشتگیریکردنی عەفرین پشتگیریکردنی شەنگالە".\nهەروەها لە سەر مێزی دیوانی بەڕێوەبردنی کۆنفرانسەکە بە گەورەیی نووسرابوو: عەفرین بە تەنیا نییە، ئێزدخانی لە پشتە هەڵبجەمان لە بیر ناچێت.\nلە کۆنفرانسەکەدا، ٢٦ ئەندامی ئەنجومەنی ناوەندی شەنگال و هاوسەرۆکانی ئەو ئەنجومەنە هەڵبژێڕدران، سینەم ئیبراهیم و هادی نەهلۆ، وەک هاوسەرۆکانی ئەنجومەنەکە هەڵبژێردران.\nهەروەها بڕیاردرا، کە ئەنجومەنی ناوەندی شەنگال بەم زووانە یەکەم کۆبوونەوەی ئەنجام بدات و بەرنامەی خۆی ڕابگەیەنێت.\nحەجی حەسەن، هاوسەرۆکی دەستەی بەڕێووبەریی شەنگال ڕایگەیاند، کە لە پاش فەرمانی ٧٣ یەمەوە لە ژمارەیەکی زۆر لە گوند و شارۆچکە و شارەدێکانی شەنگال ئەنجومەن دامەزرابوو، ئێستا ئەنجومەنی ناوەندی شەنگالیش دامەزراوە.


"سوید بڕیاری دەرکردنی داوە و بەڵام نە عێڕاق و نە ئێران وەری ناگرنەوە"\nئەو پەناخوازە بێ وڵاتانەی کە ڕوودەکەنە سوید و دواتر ئیقامەیان پێ نادرێت، بە ساڵەها چارەنووسێکی ناڕوون و هەڵواسراویان دەبێ.\nزۆربەری ئەو پەناخوازانەی کە بەڵگەی هیچ وڵاتێکیان نیە و بە پەناخوازانی بێ وڵات دەناسرێن کاتێک لە مافی ئیقامەتی سویدیان پێ نادرێت، تووشی چارەنووسێکی ناڕوون دەبنەوە. زۆربەی ئەو کەسانە نە لە سوید مافێکیان پێ دەدرێ و نەئەو وڵاتەی کە لێی گەورە بوون و لێیەوە هاتوون، ئامادە دەبن ئەو کەسانە وەربگرنەوە.\nبەشێکی بەرچاوی خەڵکی کوردیش هەیە کە بەڵگەی هیچ وڵاتێکیان نیە. هاوار کە ناوێکی خوازراوە، کاتێک ڕووی کردووەتەوە وڵاتی سوید بەڵگەی هیچ وڵاتێکی نەبووە. ناوبراو بە بەشی کوردی ڕادیۆی سویدی وتووە کە لە ماوەی هەشت ساڵ دا نە سوید مافی ئیقامەتی پێ دەدا و نە ئێران و نە عێراق ئامادە بوون وەریگرنەوە\nکۆی سه‌ردان: 18695885


ڕێبه‌رانی G20 بۆ چاره‌سه‌رکردنی قه‌یرانی ئابووری جیهانی له له‌نده‌ن کۆده‌بنه‌وه\nی مانگی چوار ٠٢, ٢٠٠٩\nڕێبه‌رانی کۆمه‌ڵه‌ی 20 وڵاتانی ئابووریـیه باڵاکان له له‌نده‌ن کۆبوونه‌ته‌وه تا چاره‌سه‌رێـک بۆ قه‌یرانی دارایی جیهانی بدۆزنه‌وه.\nله ئه‌مڕۆ پـێـنجشه‌ممه گۆردن بڕاونی سه‌رۆک وه‌زیرانی به‌ریتانیا پـێشـوازی له ژماره‌یه‌ک سه‌رۆک کۆماره‌کان کرد له کاتی گه‌یشـتنیان بۆ شـوێنی کۆبوونه‌وه لووتکه‌یی‌یه‌که‌دا.\nهه‌ردوو به‌ڕێز بڕاون و باراک ئۆبامای سه‌رۆکی ئه‌مه‌ریکا متمانه‌یی خۆیان ده‌ربڕی له‌وه‌ی ڕێبه‌رانی کۆمه‌ڵه‌ی 20 وڵاتان ده‌توانن ڕێـکه‌وتنـنامه‌یه‌کی به‌هێز دابڕێژن.\nئه‌مه‌ریکا و به‌ریتانیا داوای خه‌رجی زیاتری حکومه‌ته‌کان ده‌که‌ن بۆ بوژانه‌وه‌ی گه‌شه‌دانی ئابووری، به‌ڵام فه‌ره‌نسـا و ئه‌ڵمانیا به شـێوه‌یه‌کی سه‌ره‌کی جه‌ختیان له‌سه‌ر داڕشتنی یاسای توندتری دارایی داناوه.\nبه‌ڕێز ئۆباما فه‌رق و جیاوازیـیه‌کانی بیروڕای به‌لاوه نا و ده‌ڵێت ڕێبه‌رانی کۆمه‌ڵه‌ی 20 وڵاتان ده‌توانن پـلانێـک دابڕێژن که په‌یڕه‌وی هه‌ردوو مه‌سه‌له‌که بکات.\nدوابه‌دوای کۆبوونه‌وه‌ی دوێنێی سه‌رۆک ئۆباما به گۆردن بڕاونی سه‌رۆک وه‌زیرانی به‌ریتانیا ڕایگه‌یاند ده‌رفه‌تێـکی گه‌وره له ئارادایه له نێوان ڕێبه‌رانی کۆمه‌ڵه‌ی 20 که کار بۆ بوژانه‌وه‌ی ئابووری بکه‌ن.\nله‌م باره‌یه‌وه په‌یامنێری ده‌نگی ئه‌مه‌ریکا سۆنیا په‌یس له له‌ندنه‌وه ڕاپـۆرتی ناردووه و هاوکارمان موعته‌به‌ر شیروانی به کوردی ئاماده‌ی کردووه، ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیانه‌ی ده‌سته چه‌پ، ماوه‌كه‌ی 1:27 خوله‌كه.


قوتابخانه‌ی عامودای بنه‌ڕه‌تی كرایه‌وه.. راپۆرتی وێنه‌یی – بەڕێوەبەرایەتی گشتی پەەروەردەی سلێمانی\nله كه‌مپی په‌نابه‌رانی خۆرئاوای كوردستان له گوندی باریكه‌ی سه‌ر به ناحیه‌ی عه‌ربه‌ت، قوتابخانه‌ی عامودای بنه‌ڕه‌تی كرایه‌وه.\nله رێوڕه‌سمێكدا سێ شه‌ممه 16/9/2014، به ئاماده‌بونی نه‌جمه‌دین عه‌لی ئه‌حمه‌د به‌ڕێوه‌به‌ری گشتی په‌روه‌رده‌ی سلێمانی و به‌رێوه‌به‌ری ناحیه‌ی عه‌ربه‌ت و به‌ڕێوه‌به‌ری په‌روه‌رده‌ی رۆژهه‌ڵات و نوێنه‌ری رێكخراوی یونێسف و سه‌رۆكی زانكۆی كۆمار و ژماره‌یه‌ك له میوانان قوتابخانه‌ی بنه‌ڕه‌تی عامودا له كه‌مپی په‌نابه‌رانی خۆرئاوای كوردستان له گوندی باریكه كرایه‌وه.\nله‌رێوره‌سمه‌كه‌دا به‌ڕێوه‌به‌ری گشتی په‌روه‌رده‌ی سلێمانی وتارێكی پێشكه‌شكرد و سوپاسی ئه‌و كه‌س و لایه‌نانه‌ی كرد كه هاوكاربوون له دروستكردنی قوتابخانه‌كه‌و دابینكردنی پێداویستیه‌كانی.\nدواتریش نوێنه‌ری رێكخراوی یونێسف و سه‌رۆكی زانكۆی كۆمار بۆ زانست و ته‌كنه‌لۆژیا وتاریان پێشكه‌شكرد.\nپاشان چه‌ند چالاكییه‌كی هونه‌ری پێشكه‌شكرا.\nمامۆستا شه‌ریف حه‌مه كه‌ریم به‌ڕێوه‌به‌ری قوتابخانه‌ی عامودای بنه‌ڕه‌تی له لێدوانێكدا به (سولی په‌روه‌رده)ی راگه‌یاند، 528 قوتابی له پۆلی 1 تا9ی بنه‌ڕه‌تی له قوتابخانه‌كه‌یاندا به دوو ده‌وام ده‌خوێنن و 16 مامۆستا وانه ده‌ڵێنه‌وه.\nرونیشیكرده‌وه، پرۆگرامی كورستانی باشور به‌زمانی عه‌ره‌بی ده‌خوێنرێت و كتێبی وانه‌كانیش له‌لایه‌ن به‌ڕێوه‌به‌رایه‌تی گشتی په‌روه‌رده‌و به‌رێوه‌به‌رایه‌تی په‌روه‌رده‌ی رۆژهه‌ڵاتی سلێمانییه‌وه دابینكراون.\nقوتابخانه‌ی عامودای بنه‌ڕه‌تی له 12 پۆل و 2 ژووری ئیداره پێكهاتوه‌و له‌لایه‌ن رێكخراوی یونێسفه‌وه بودجه‌ی دروستكردنی ته‌رخانكراوه‌و رێكخراوی شنه‌بای ژاپۆنیش جێبه‌جێی كردوه، به‌ڕێوه‌به‌رایه‌تی ناحیه‌ی عه‌ربه‌تیش كاره‌بای بۆ دابینكردووه.\nئاگادارییه‌ك بۆ مامۆستایانی بەڕێز


دانپێدانانی فەرمی: دەزگای ئاسایش پەیوەستبونی خۆی بە ئاسایشی حیزب راگەیاند – Standard Kurd\nلەلایەن ستاندار Posted on كانونی دووه‌م 3, 2019 2121 جار بینراوە 0 سەرنج\nبەرێوەبەری ئاسایشی هەولێر رایدەگەیەنێت کادیرەکەی یەکێتی لە هەولێر لە بەدیلی کادیرێکی پارتی گیراوە کە لە گەرمیان لەلایەن ئاسایش شوێن بزرکراوە.\nتاریق نووری، بەڕێوەبەری ئاسایشی هەولێر بە رووداوی راگەیاندوە “چەند رۆژێک پێشتر کوڕێکی ئەکبەری حاجی رۆستەم لە گەرمیان بە بڕیاری دادگا ئازادکراوە، بەڵام دواتر هێزێکی یەکێتی چوونەتەوە سەر ماڵی گەنجەکە بردوویانە و سۆراغی نییە. ئەو کادیرەی یەکێتی لە هەولێر بەهۆی ئەو کێشەوە دەستگیرکراوە”.\nتاریق نووری گوتیشی “تاوەکو کوڕەکەی ئەکبەری حاجی رۆستەم چارەنووسی دیارینەکرێ و ئازادنەکرێت، ئەو کادیرەی یەکێتیش ئازادناکرێت”.\nچاودێران پێیان وایە ئەو دان پێدانانە راستی ئەوەی دەرخست کە هیچ شتێک بە ناوی دەزگای ئاسایش بۆ خەلک نەماوە وەک بانگەشەی بۆ دەکرێت بەڵام ئەو مامەلەیە راستی دۆخەکەی دەرخست، ئەو جۆرە مامەلەیەش هی سەردەمەکانی خێلەکی و جاهیلییە کە خەلک لەبری خەلکی تر دەستگیردەکرا.\nبڵاوکراوەی پێشوویەكێتی :ئەگەر (پ د ك9بەردەوام بیت ئیمەش كادیرانی ئەوان دەگرین\nبڵاوکراوەی نوێترهێزە کوردییەکانی نزیک لە تورکیا هاوشانی سوپای تورک لە ئامادەباشیدان بۆ پەلاماردانی ڕۆژئاڤای کوردستان


کۆمپانیای مایکرۆسۆفت ڕێکەوتی ئەنجامدانی کۆنگرەیەکی تایبەتی بە نمایشکردنی ئامێرەکانی Surface دیاریکرد – کەی ئای تی ئێن\nمایکرۆسۆفت 27, ئاب 2019\nکۆمپانیای مایکرۆسۆفت ڕێکەوتی ئەنجامدانی کۆنگرەیەکی تایبەتی بە نمایشکردنی ئامێرەکانی Surface دیاریکرد\nکۆمپانیای مایکرۆسۆفتی ئەمریکی لە ئامادەکاریدایە بۆ ڕاگەیاندنی چەند نەوەیەکی نوێ لە ئامێرەکانی Surface. بۆ ئەم مەبەستەش، کۆمپانیاکە ڕێکەوتی ئەنجامدانی کۆنگرەیەکی تایبەتی بە نمایشکردنی ئامێرەکانی Surface ـی دیاریکرد.\nکۆمپانیای مایکرۆسۆفت ڕێکەوتی 2 ـی مانگی 10 ـی دیاریکرد بۆ ئەنجامدانی کۆنگرەیەکی تایبەت لە ژێر درووشمی “.Save the date” بۆ ڕاگەیاندنی چەند نەوەیەکی نوێ لە ئامێرەکانی Surface. کۆنگرەکە لە شاری نیویۆری ویلایەتی نیویۆرکی ئەمریکا بە ئامادەبوونی ڕۆژنامەنووسان و میدیاکاران بەڕێوە دەچێت.\nهاوکات کۆمپانیا ئەمریکییەکە دەستیکرد بە ڕەوانەکردنی بانگهێشتنامە بۆ ڕۆژنامەنووسان و میدیاکاران بە مەبەستی ئامادەبوونیان لە کۆنگرەکەدا.\nچاوەڕوان دەکرێت لە کۆنگرەکەدا کۆمپانیای مایکرۆسۆفت نەوەیەکی نوێ لە ئامێری Surface Pro بە دیزاینی نوێکراوەوە ڕابگەیەنێت، لەگەڵ ئامێرێکی دیکەی دوانە ڕوونمادا. هەروەها چاوەڕوان دەکرێت کۆمپانیاکە باس لە تایبەتمەندییە نوێیەکانی دواین وەشانی Windows 10 ـیش بکات.\nوەکو هەمیشە، لە ڕێکەوتی ئاماژەپێدراودا کەی ئای تی ئێن لەگەڵتان دەبێت بۆ ناساندنی ئامێرە ڕاگەیەندراوەکانی کۆنگرە گرنگ و تایبەتەکان.\nتاگەکان microsoft Surface Surface Pro کۆنگرە مایکرۆسۆفت هەواڵ


ئایا هەڵەیە، ئەگەر فێرکردن ته‌نها له پێناو تاقی کردنەوە بێت؟ - Feropedia\nماڵەوە /بابەتە گرنگەكانى فێركردن/تاقیكردنەوە و هەڵسەنگاندن/ئایا هەڵەیە، ئەگەر فێرکردن ته‌نها له پێناو تاقی کردنەوە بێت؟\nزۆربەمان لەسەر ئەوە کۆکین کە “فێرکردن لەپێناو تاقی کردنەوە” دەستەواژەیەکی ناپەسەندە. من پێم وایە کە فێرکردن بۆ تاقی کردنەوە، بەو ڕاددەیەش شتێکی خراپ نەبێت. ئەگەر ئێمە بتوانین بەشێوەیەکی ڕاست و بۆ مەبەستێکی ڕاست ئەنجامی بدەین.\nیەکێک لە هۆکارە دروستەکانى”فێرکردن لەپێناو تاقی کردنەوە”دا، لەبەرئەوەیە کە فێرخوازەکانت سەرکەوتوانە بتوانن زانیاری و تواناکانی خۆیان بخەنەڕوو. ئەمەی من باسی ئەکەم دیزاین کردنی وانە و مەشقەکانە، بەجۆرێک ڕاستەوخۆ کاریگەری هەبێت لەسەر بنیاتنان و دۆزینەوەی زانیاری و تواناکانی فێرخواز، لە تاقی کردنەوە، یان هەڵسەنگاندنی کۆتایی هەر بەشێکدا.\nدەکرێ هەڵسەنگاندن، لەشێوەی پڕۆژەیەك، یان نوسینی وتارێک، یان تاقیکردنەوەیەکی زانستی، یان هەر ڕێگەیەکی تر بێت. بەمەرجێک فێرخوازەکان توانای ئەنجامدانی ئەو كارامه‌يى و زانيارييانه‌يان به شێوه‌يه‌كى كردارى هه‌بێت، كه پێشتر فێری بوون.\nدەربارەی “تێگەیشتن لە ڕێگەی دیزاین کردنەوە” وتراوە، کە پێش ئەوەی ئێمە دیزاینی وانە و مەشقەکان بکەین، دەبێت سەرەتا هەڵسەنگاندن رێک بخەین.\nبەداخەوە ئەمە زیاتر شتێکی خەیاڵیيەو کەمتر له واقيعدا بەديدەکرێت، تەنانەت بە خۆشمەوە. زۆربەی جار من وانە دەڵێمەوە و دواتر تاقی کردنەوەی ئەوەیان دەکەم کە پێم وتونەتەوە، ئەم پڕۆسەیە لە هەموو قۆناغەکاندا زۆر باوە، هۆکارەکەشی بە گشتی ئەگەڕێتەوە بۆ نەبوونی کات و توانای پلان دانان. بەداخەوە ئەم ڕێگە باوەی فێرکردن، یارمەتی مامۆستا و فێرخواز نادات بۆ سەرنج خستنەسەر ئەوەی کە چی پێویستە بۆ فێربوون. تاقی کردنەوەی لەم شێوەیە دەبێتە هۆی ئەوەی کە فێرخوازەکان تەنها بۆ ماوەیەکی کاتی و، تەنها ئەو زانیاریانەیان بیر بمێنێ کە بۆ تاقیکردنەوە پێویستیانە، لەکاتێکدا کە لە فێربوونی قوڵدا هەرگیز ئەمە ڕوونادات.\n“فێرکردن له‌پێناو هەڵسەنگاندن”دا کە ئێمە پێشوەخت دایدەڕێژین، هەمووی بریتیە لە پێشبینی خۆمان دەربارەی ئەوەی کە فێرخواز چی فێردەبێت و چ شتێکی لەتوانادایە بیکات؟ هەروەها ئێمە چۆن بتوانین فێریان بکەین و وایان لێبکەین کە بتوانن ئەنجامی بدەن؟. لەم جۆرە تاقی کردنەوەیەدا مامۆستاکان تێڕوانینێکی گشتیان هەیە، کە ئایا تاقی کردنەوەکە چۆن بەڕێوەدەچێت، وە هەموو هەوڵێکی خۆیان دەدەن بۆ جێ بەجێ کردنی هەموو بنەماكان.\nکێشەی ئەم ستراتیژە ئەوەیە کە هەندێجار ئێمە بیرمان دەچێتەوە ئەم تاقی کردنەوەیە بەشێکی زۆر کەمی تاقیکردنەوەیه‌كى ستانداردە. لەڕاستیدا تاقی کردنەوەی هەرە گرنگ ئەوەیە کە مامۆستا هەڵسەنگاندنێک بکات، کە هاوكات وەک ئامرازێکی فێرکردن خزمەت بە فێرخواز و مامۆستا بکات.\nهەڵسەنگاندنی پێشوەخت زۆربەی کات شێوازێکی ڕاستە، بەڵام ئەوەندەش بە دیاریکراوی نا، کە یارمەتی مامۆستا بدات تێبگات لەوەی کە چۆن و كەى بتوانێ لە ڕێگەی ئەم تاقی کردنەوەیەوە یارمەتی فێرخوازان بدات بۆ فێربوون.\nمه‌رجى ژمارە یەکی ئەم تاقی کردنەوەیە بريتيه له‌وه‌ى کە دەبێ فێرخوازەکان بتوانن دوبارە تاقی کردنەوەکە ئەنجام بدەنەوە، تا ئەو کاتەی کە لێهاتووی و زانیاریەکانیان دەرەکەوێت. “هەڵسەنگاندنی پێشوەخت”ی ڕاستەقینە دەبێت بە ئامرازێکی فێرکردن و، پەیڕەوی سێ یاسا دەکات؛ له ڕێى ئه‌م یاسایانەوه بۆمان ده‌رده‌كه‌وێت كه فێرخوازەکان دەکرێ چاوەڕێی ئەوەیان لێ بکرێت لە سێ ڕێگەی جیاوازەوە بتوانن پارێزگاری لەو زانیاری و توانایانە بکەن کە هەیانە. تاقی کردنەوەی یەکەم لەوانەیە تاقی کردنەوەیەکی کورتی زارەکی بێت، دووەميان کۆمەڵێک تاقی کردنەوەی خۆئامادەکردن بێت، سێیەميش ده‌شێت تاقیکردنەوەیەکی سەرەکی نوسین بێت. باشترین نموونە بۆ ئەم جۆرە هەڵسەنگاندنە، ئەوانەن کە بە شێوەیەکی باو لە هونەری زمانەوانی و مێژوودا بەکاردەهێنرێن، وەک نوسینی ڕەشنووسی وتارێک.\nفێرخوازەکان باشترین توانای خۆیان بەکاردێنن بۆ نوسینی وتارێک و پاشان دەیدەنە مامۆستاکە، دواتر کۆمەڵێک سەرنج و فیدباک لە مامۆستاکەیانەوە وەردەگرن، کە چۆن وتارەکەیان باشتر بکەن. وە بەهەمان وتاردا دەچنەوە و دواى ڕاستكردنه‌وه‌ى هەڵەکان، دوبارە ده‌يدەنەوە بە\nبۆم دەرکەوت، کە پێدانی بلیتێکی سادە لە دەرگای پۆلەکەمدا ڕێگەیەکی زۆر بەهێزە بۆ فێرکردن و بۆ تاقیکردنەوە. من هەموو ڕۆژێک لەناو دەرگای پۆلەکەدا دەوەستام، لەگەڵ سڵاوکردنم بۆ هەر فێرخوازێک پرسیارێکیشم لێ دەکردن. لەدوای چەند ڕۆژێک لە وەرگرتنی هەمان پرسیار فێرخوازەکان لە هەڵەکانی خۆیانەوە فێر بوون و وردە وردە ڕاستيان دەکردنەوە، هەستیان بە باشی خۆیان دەکرد. منیش هەستم بە باشی بەرەوپێشچونیان دەکرد. له هەڵسەنگاندنی پێشوەختدا دەبێت لەکاتی خۆیدا فیدباکەکان بدرێنه‌وه، کە ئەمەش بە دیاریکراوی بەسە بۆ فێرخوازەکانت. تاکو لە هەڵەکانیان تێبگەن و داوای یارمەتی بکەن. یاخود خۆیان هەڵەکانی خۆیان ڕاست بکەنەوە.\nهەڵسەنگاندنی پێشوەخت بەشێوەیەکی دیاریکراو و لەکاتی خۆیدا دوبارە و سێ بارە ئەنجام دەدرێت و، زانیاری و توانایەکی باش دەگەیەنێت بە جیهانی زانست و زانیاری فێرخوازان.\nچ ئەزموونێکی سەرکەوتنت هەیە لەگەڵ بەکارهێنانی هەڵسەنگاندنی پێشوەخت بۆ زیادکردنی زانیاری و تواناکان؟ تکایە لە کۆمێنتا باسی بکە بۆمان.\nپێداچوونه‌وه‌ى: هەردى عباس\nبابەتەكان فێرکردنی پێگەشتووان فێرکردنی مناڵ فێرکردنی هەرزەکار گەشەکردنی مامۆستا هەڵسەنگاندن\nپێشتر لیژنەی دادوەری ڕاهێنان دەکەن بۆ چارەسەر کردنی ناکۆکیەکان و گێڕانەوەیان بۆ باری پێشووتر\nدواتر پێنج پرسيار له خۆت بكه سه‌باره‌ت به‌و خوێندكارانه‌ت كه سستن (به‌شى يه‌كه‌م)


چه‌ند ئه‌ندامێكی سه‌ره‌كی له‌ش كه به‌بێ ئه‌وانیش ده‌توانین درێژه به ژیان بده‌ین\nله‌شی مرۆڤ زیاد له 600 ماسولكه، 206 پارچه ئێسك و هه‌زاران تاندۆنی تێدایه. ژماره‌یه‌كی زۆر ئه‌ندام به‌رده‌وام پێكه‌وه كارده‌كه‌ن بۆ ئه‌وه‌ی مرۆڤ به زیندوویی بهێڵنه‌وه. به‌ڵام له‌ڕاستیدا هه‌موو ئه‌ندامه‌كان بۆ زیندوومانه‌وه‌ی مرۆڤ پێویست نین. لێره‌دا باس له به‌شێك له گرنگترین ئه‌ندامه‌كان ده‌كه‌ین كه ده‌كرێت به‌بێ ئه‌وانیش درێژه به ژیان بده‌ین:\n1-كیسه‌ی زراو: ئه‌ركی كیسه‌ی زراو پاشه‌كه‌وتكردن و كۆكردنه‌وه‌ی زراوه. زراو بۆ باشتركردنی هه‌رسی خواردن یارمه‌تیده‌ره به‌ڵام له‌ڕاستیدا ڕیخوڵه‌كان به‌بێ زراویش ده‌توانن كاری خۆیان بكه‌ن.\n２.2-سپڵ: ئه‌ركێكی سه‌ره‌كی سپڵ دروستكردنی خانه‌كانی خوێن و به‌رگرییه له‌كاتی گه‌وره‌بوونی تۆلدا. به‌ڵام دوای له‌دایكبوونی منداڵ ئه‌ركی سپڵ زیاتر به‌رهه‌مهێنانی دژه‌ته‌نه‌كان و له‌ناوبردنی خانه ناسروشتییه‌كانی ناو خوێنه. به‌بێ سپڵ مه‌ترسی توشبوون به نه‌خۆشییه‌كانی هه‌وكردن زیاد ده‌كات به‌ڵام به‌بێ ئه‌و ئه‌ندامه‌ش ده‌كرێت درێژه به ژیان بده‌ن.\n3-ئاپاندیس: یه‌كێك له كاراكانی ئاپاندیس به‌رهه‌مێنانی پڕۆتینه‌كانه بۆ كۆئه‌ندامی به‌رگری به‌ڵام كۆمه‌ڵێك ئه‌ندامی دیكه‌ش هه‌مان كار ده‌توانن بكه‌ن.\n4-گورچیله: ئه‌ركی سه‌ره‌كی گورچیله‌كان پاڵاوتنی سه‌م و ژاره‌كانه له سووڕی خوێن و به‌رهه‌مهێنانی هه‌ندیك هۆڕمۆنه كه زه‌ختی خوێن كۆنترۆڵ ده‌كه‌ن، له‌ده‌ستدانی دوو گورچیله ژیان ده‌خاته مه‌ترسییه‌وه به‌ڵام به گورچیله‌یه‌كه‌وه به ئاسانی ده‌توانن بژین.\n5-سییه‌كان: ئه‌ركی سه‌ره‌كی سییه‌كان وه‌رگرتنی ئۆكسیجنی پاڵێوراوه‌و گه‌یاندنیه‌تی به سووڕی خوێن و هه‌روه‌ها ده‌ردانه‌وه‌ی دایۆكسایدی كاربۆنه. سییه‌كان له ئه‌نجامدانی كاره‌كانیاندا سه‌ربه‌خۆن و پێویستیان به یه‌كتر نییه بۆیه ده‌توانین به یه‌ك سییه‌وه درێژه به ژیانمان بده‌ین.\n6-ئه‌ندامی زاوزێ: مرۆڤ ده‌توانێت به‌بێ ئه‌ندامی زاوزێ بژی، به‌ڵام نه‌مانی ئه‌و ئه‌ندامانه ده‌بێته هۆی كه‌مبوونه‌وه‌ی به‌رچاوی هۆڕمۆنه سێكسییه‌كان وه‌ك ئێسترۆجین و تێستۆسترۆن كه ئه‌وه‌ش له‌سه‌ر زۆر پرۆسه‌ی تر له‌ناو له‌شی مرۆڤدا كاریگه‌ری داده‌نێت.\n7-ڕیخۆڵه‌ی گه‌وره: به‌هۆی پێشكه‌وتنی ته‌كنۆلۆژییه‌وه ده‌كرێت به‌شێك له ڕێخۆڵه‌ی گه‌وره لاببرێت و له زۆر نه‌شته‌رگه‌ریدا ئه‌وكاره ده‌كرێت به‌بێ ئه‌وه‌ی كه ژیانی مرۆڤ بكه‌وێته مه‌ترسییه‌وه.\n8-هه‌روه‌ها مرۆڤ ده‌توانێت به‌بێ میزه‌ڵدان، چاو، گرێی تیرۆئیدو له‌وزه‌كان درێژه به ژیان بدات.


2020-07-08 14:03 167 جار بینراوە کۆمێنت\nبەڕێوەبەرایەتیی هاتوچۆی سلێمانی، ئەمڕۆ چوارشەممە 8-7-2020، بڕیاریدا بە ئەنجامدانی ئاسانكاری لە هاتوچۆی ناوبازاڕی شارەكە، بە شێوەیەك لە ئێستادا تەنها شەقامی مەولەوی و بەردەم مزگەوتەی گەورە و بەردەركی سەرا ئۆتۆمبێلی پێدا تێناپەڕێت.\nبەڕێوەبەرایەتیی هاتوچۆی سلێمانی رایگەیاند، سنووری قەدەغەی هاتوچۆی ئۆتۆمبێل لە ناوبازاڕی سلێمانی بچووك كراوەتەوە، بەوپێیەی بەربەستە كۆنكرێتییەكانی شەقامی پیرەمێرد لەبەردەم نەخۆشخانەی عەلی كەمال و باخی دایك هێنراونەتە خوار نەخۆشخانەی پیرەمێردی ددان.\nهەروەها بەربەستەكانی بەردەم نەخۆشخانەی شیرەكە (مەڵبەندی تەندروستیی ئیبراهیم پاشا) هێنراونەتە بەردەم گۆڕەپانی پاسەكانی تویمەلیك، لێكەوتەكانی ئەم رێكارانەش، ئاوەڵابوونی شەقامەكانە بەسەر پاسی ئەو هێڵانەی لە شەقامەكانی پیرەمێردو سابونكەرانەوە دەچنە ناوبازاڕ.\nئەوەش خراوەتەڕوو، لە ئێستادا تەنها شەقامی مەولەوی، بەردەم مزگەوتی گەورە و بەردەركی سەرا بەسەر ئۆتۆمبێلەكاندا نەكراونەتەوە.\nلە ماوەی ڕابردوودا، بەهۆی بەرزبوونەوەی لەپڕی ئاستی تووشبوون بە پەتای ڤایرۆسی كۆرۆنای نوێ، شاڕێكانی ناوبازاڕی سلێمانی گیران و هاتوچۆی ئۆتۆمبێل لە سەنتەری شارەكە قەدەغە كرا.\nبەپێی ئامارە فەرمییەكانیش، لە كۆی 4995 تووشبووی كۆرۆنای هەرێمی كوردستان كە لە ئێستادا لەژێر چارەسەردان، چوار هەزار و 140حاڵەتی لە سنووری پارێزگای سلێمانین، هەروەها لە كۆی گشتیی 271 حاڵەتی مردنی هەرێمیش، 229 مردوویان لە سلێمانین.


تۆڵە بەسەبرە ئەمان بەزەبرە – کوردستان و کورد\nتۆڵە بەسەبرە ئەمان بەزەبرە\nبەرواری بڵاو کردنەوە 2020/02/05\nلاپەڕە زێڕینەکانی خەبات و تێکۆشانی پڕشکۆی هێزی پێشمەرگەی حیزبی دێموکراتی کوردستان پڕاوپڕە لە ئازایەتیی ڕۆڵە گیانبازەکانی ئەم گەلە لەپێناو ڕزگاریی نەتەوەکەیاندا. لەم ژمارەیەی «کوردستان» و گۆشەی «هەگبەی شاخ و شۆڕش» لاپەڕەیەک لە ناوچەی سەقز هەڵدەدەینەوە.\nسەرەتای مانگی خەرمانانی ساڵی ٦٣ی هەتاوی، دەستەیەک لە کادر و پێشمەرگەی کومیتەی شارستانی سەقز لە نزیک شار خەریکی بەڕێوەبردنی کاری حیزبی بوون کە لەپڕ لای ئێوارێ ڕێژیم هەستیان پێدەکا و لە خوار ئاوایی «ئایچی» شەڕێکی سەخت ڕوو دەدا و زوو پاشەکشە بە هێزی ڕێژیم دەکەن. ئەگەرچی ڕیژیم شکستی خوارد بەڵام کادری بەتوانا و ڕووناکبیری ناوچەی سەقز «خالید زەکی»، خۆشەویستی خەڵکی ناوچەی سەقز بریندار دەبێ و پاش چەند سەعات بەربەرەکانی لەگەڵ مەرگ شەهید دەبێ.\nهاوسەنگەرانی کە بۆ لەدەستدانی کوڕی چالاک و تێکۆشەری وەک زالید زەکی بەداخ بوون، بڕیاریان دا لە شوێنی بریندار بوونی شەهید خالید چالاکییەک -کە یەکێک لە دەیان سەروەری و شانازیی هێزی شەهید عەزیز یووسفی کە لە ناوچەی خولقاندی- بەڕێوە ببەن. بۆ ئەم مەبەستە فەرماندەرانی پێشمەرگە لە کۆبوونەوەیەک بڕیاری کۆتاییان دا.\nبۆ ئامانجی دیاریکراو لکی یەک و سێ و ئەرکانی هێز، ناوچەی گەورک و جادەی سەقز_بانە کۆنترۆڵ دەکەن. لکی دوو لە ناوچەی سەرشیو لە دەوروبەری ئاوایی «کەسنەزان» و «سماقلوو» مانەوە و چاوەڕێی فەرماندەکانیان بوون.\nپێشمەرگەی خاراوی مەیدانی خەبات لە ماوەی ئەم چەند ساڵەدا لە مەیدانی شەڕدا ئەزموونێکی زۆریان کۆ کردبۆوە، خەڵکی گوندەکانی «قەبەغلوو»، «هێجانان»، «قشڵاخەکان»، «کۆننەڵان»، «مەرخوز» و «ئاخکەند» بە بینینی ئەم هەموو پێشمەرگە ڕێکوپێکە دڵخۆش ببوون و پێشوازییان لێ دەکردن، چەند ڕۆژ لەو گوندانە پشوویان دا و کۆبوونەوە بۆ خەڵک گیرا.\nتیمی شناسایی بۆ دوو ڕۆژ لە پشتی «ئایچی» و «عەلیاوە» مایەوە و ڕێگای بانەی خستە ژێر چاودیری و شوێنی دیدەبان و تەئمینی جادەی و کاتەکانی هاتوچۆ و هەموو جموجۆڵێکی دوژمن شناسایی کرا. هەرچەند خەڵک هەستیان بەوە کردبوو کە عەمەلیاتی گەورە لەڕێدایە، بەڵام تەنیا فەرماندەکان دەیانزانی کە چ گەڵاڵەیەکیان بەدەستەوەیە هەر لەو کاتەشدا بە پێشمەرگەکان هەواڵ گەیشت کە ڕێژیم زانیویەتی هێزی پێشمەرگە لەدەوری شاری سەقز لە جووڵەدایە و هێزەکانی خستووەتە ئامادەباشەوە.\nتێکۆشەرانی دێموکرات لە کاتی خۆی دەسبەکار بوون و زۆر بەنهێنی خۆیان گەیاندە بەرزاییەکانی پشتی «ئایچی»، «عەلیاوە»، «قشڵاخ» و بەرامبەر «تەمۆغە» و تاکوو لای نیوەڕۆ لەوێ مانەوە.\nدوانیوەڕۆ تیمەکان بەپێی گەڵاڵە دابەش کران و هەر تیمێک بەرەو شوێنی خۆی وەڕێ کەوت.\nتیمێک بە فەرماندەیی شەهید «ئەحمەد تەمۆغەیی» بۆ سەر ڕێگای سەقز_بانە لەنێوان «قشلاخ» و «تەمۆغە» کە زۆر شارەزای ئەو بەشە بوو، جێگیر بوون.\nتیمێکی دیکە بە فەرماندەیی شەهید «ڕەحمەت دەستامووز» و «ئەحمەد وەکیلی» بۆ پشت «عەلیاوە» لەسەر ڕێگای ئەسڵیی سەقز-بانە.\nهەروەها کۆمەڵێک کوڕی شەڕکەر و لێوەشاوە، ژمارەیەک پێشمەرگەی کارامە لە پێش ئاوایی «ئایچی» لە پێنج کیلومێتریی پادگان، کە شوێنی سەرەکیی تۆڵەکردنەوە بوو، ئامادە بوون.\nتەواوی تیمەکان لە کاتی خۆیدا گەیشتنە شوێنی مەبەست و دیاریکراوەکان لە نزیک ڕێگای ئەسڵیی سەقز بۆ بانە، چەند دەستە لەنێو گوندی «ئایچی» کە هەموو کات نموونەی کوردایەتی و نیشتمانپەروەری بوون، بە دیتنی پێشمەرگەکان بەپیریانەوە هاتن و، باسی شەهیدبوونی «خالید» و ئازایەتییەکانیان دەکرد.\nکاتژمێر ٤ی دوانیوەڕۆ سەرەتاکانی مانگی خەرمانان، بە پێی بەرنامە یەکەم تیم بە فەرماندەریی شەهید «ئەحمەد تەمۆغەیی» لە نزیک قشڵاخ هێرشیان کردە سەر تەئمین و دیدەبانەکان و هاوکات ماشینێکی دوژمنیان خستە داوەوە و، تیمی دووهەمیش هەڵۆئاسا بەخێرایی توانیان پشتی عەلیاوە کۆنترۆڵ بکەن و ڕێگرەکان بکوژن و بەدیل بگرن.\nهەروەک چاوەڕوان بوون بە بەرزبوونەوەی دەنگی تەقە، یەکەم گرووپی یارمەتیدەر لە سەقزەوە هاتنە مەیدانی شەڕ، تیمەکانی «ئایچی» کە خۆیان بۆ تۆڵەی «خالید زەکی» ئامادە کردبوو، بێدەنگ لە سەنگەردا بوون. هێزەکانی دوژمن کە چەند ماشین بوون بەسەر کەمینی پێشمەرگەدا تێپەڕین و، چوونە نزیک «عەلیاوە» و لەوێ کەوتنە نێو کەمینی بەشێکی تر لە ڕۆڵەکانی حیزب و گەل. مەیدانی شەڕ وردەوردە گەورەتر بۆوە، لە بەرەی «قشڵاخ» و «عەلیاوە» دوژمن زەربەی باشی خوارد و تێک شکا.\nهێشتا سەعاتێک تێنەپەڕی دووهەم گرووهی زەربەتی یارمەتیدەر لە سەقزەوە بەرەو مەیدانی شەڕ هاتن و زۆر زوو غافڵگیر کران و، لەپێش گوندی «ئایچی» لە شوێنی شەهیدبوونەکەی «خالید»، کەوتنە نێو داوی هێزی پێشمەرگە، ئەم پێشمەرگانە هەر کام قەڵایەک بوون لە ورە و باوەڕ.\nشەڕێکی قورس و نزیک لەم شوێنەدا بۆ ماوەی ٣ کاتژمێر درێژەی کێشا، دوژمن کە زانی لە چ داوێک کەوتوە، زۆر بێ‌بەزەییانە دەوروبەری گوندی «ئایچی»ـی تۆپباران کرد و چەند گوللەتۆپ لە نێو ئاوایی کەوت، بەڵام بەخۆشییەوە زەرەری گیانیی نەبوو، پێشمەرگە بەباشی لەسەر ئەم ڕێگایەدا زەربەیان وەشاند و خۆڕاگرییان کرد و، ڕێگایان نەدا ئەم بەکرێگیراوانە یەک هەنگاو بۆ پێشەوە بێن، تیمەکانی پشتیوان بە ئارپیجی و خومپارەی ٦٠میلی و چەکی بی‌کەی‌سی پشتیوانیان لە هاوسەنگەرانیان دەکرد، بە جۆرێک هێزی دوژمن هێز و توانای لێ بڕا و نزیک تاریکیی هەوا بەرەو سەقز پاشەکشێی کرد.\nلەم شەڕە حیماسییەدا کە بە سەرکەوتنی هێزی پێشمەرگە کۆتایی هات، بەدەیان کەس لە هێزی ڕێژیم کوژران کە یەک لەوان جاشێکی بەناوبانگ و فەرماندەی عەمەلیاتی سەقز بوو بەناوی «مەنسوور بەناتیان»و، چەند ماشینی ڕێژیم دەستیان بەسەردا گیرا و هەر لەوێ سووتێنران؛ هەروەها ١٨ کەس لە بەکرێگیراوان و خۆفرۆشان بەدیل گیران.\nلە خوڵقاندنی ئەم سەروەری و حەماسەیەدا پێشمەرگە هیچ چەشنە زیانێکی بەر نەکەوت و هەموو بەسڵامەتی و سروودی «من پێشمەرگەی کوردستانم» گوندی «ئایچی»ـ‌یان بەجێ هێشت.


سەرۆک وەزیری پاکستان بە تۆمەتی گەندەڵی لە دەسەڵات لادەدرێت\nسەرۆک وەزیری پاکستان دەستی لە پـۆستەکەی کێشایەوە پاش ئەوەی دادگای باڵای وڵاتەکەی بڕیاری دا کە بەهۆی گەندەڵیـیەوە شیاوی ئەو پـۆستە نیـیە.\nدادوەر ئیجاز ئەفزەڵ خان ئەمڕۆ هەینی گوتی نەواز شەریف شایەنی ئەندامێتی پەرلەمان نیـیە و چیتر ناتوانێت لە پـۆستی سەرۆک وەزیردا بمێنێتەوە.\nدادگاکە بڕیارەکەی دا لەسەر بنچینەی کۆمیتەیەکی لێکۆڵینەوە کە ڕایگەیاند بنەماڵەی نەواز شەریف نەیتوانی سەرچاوەی ئەو هەموو سەروەت و سامانە زۆرەی هەیانە ئاشکرای بکەن. میدیاکان لە ناو پاکستان دەڵێن لێکۆڵینەوەیەکی یاسایی لەم بارەیەوە دەستپـێدەکات.\nلەگەڵ ڕاگەیاندنی بڕیارەکە لایەنەکانی ئۆپـۆزسیۆن لە ئیسلام ئاباد ڕژانە سەر جادەکان بۆ دەربڕینی خۆشحاڵی خۆیان، بەڵام لە شاری لاهوری باکوری ڕۆژهەڵاتی پاکستان لایەنگرانی نەواز شەریف کەوتنە سازکردنی خۆپـیشاندانی ناڕەزایی و گرتنی جادەکان و سووتاندنی تایە تیایاندا.\nنەواز شەریف تەمەن 67 ساڵ چەندان جار ڕەتیکردووەتەوە سەرپـێچی یاسای کردبێت و دەڵێت لێکۆڵینەوەکان لایەنگیری پـێوە دیارە و نادوروستن.\nهەروەها دادگاکە بڕیاری دا ئیسحاق دار وەزیری دارایی ئەویش شایەنی ئەو پـۆستە نیـیە. ناوبراو کۆمەڵێـک دۆکۆمێنتی بە دادگای باڵا دابوو سەبارەت بەوەی چۆن بنەماڵەی سەرۆک وەزیر سەروەت و سامانیان کۆکردووەتەوە لەوانە چەند موڵکێـک لە لەندەن.\nخواجە سەعد ڕەفیق وەزیر لە حکومەتەکەی نەواز شەریف لەسەر تویتەری خۆی نووسیویەتی ئەمە دادپەروەری نیـیە، بەڵکو تۆڵەسەندنەوەیە، وە سیستەمی دیموکراسی پاکستان کراوەتە ئامانج.\nلە ئێستادا چاوەڕوان‌دەکرێت پارتی موسلیم لیگی نەواز شەریف کە زۆرینەن لە پەرلەمان کەسێـکی دیکە بۆ پـۆستی سەرۆک وەزیر دەسـتنیشان بکەن.


نەوید موحەمەدزادە یەکەم خەڵاتی بواری شانۆی خۆی وەرگرت - Mehr News Agency\nAP ١٣٩٨ Bahman ٢٣ ٠٨:١٧\nNews Code 30969\nبۆ ڕۆڵ بینین لە شانۆی بیانی لە خانوو؛\nنەوید موحەمەدزادە یەکەم خەڵاتی بواری شانۆی خۆی وەرگرت\nنەوید موحەمەدزادە ئەکتەری کوردی بەناوبانگی خەڵکی ئیلام، لە سی و هەشتەمین فێستیڤاڵی نیودەوڵەتی شانۆی فەجر، بۆ ڕۆڵ گێڕان لە شانۆی " بیانی لە خانوو" یەکەم خەڵاتی بواری شانۆی وەرگرت و وتی: " من کوڕی شانۆم"\nبە ڕاپۆرتی ئاژانسی هەواڵی مێهر، لە ئەو بەرنامە کە شەوی ٢١ ی بەفرانبار لە هۆڵی وەحدەت بەڕێوە چوو، نەوید موحەمەدزادە کە بۆ ڕۆڵ گێڕان لە شانۆی " بیانی لە خانوو" یەکەم خەڵاتی بواری شانۆی لە سی و هەشتەمین فێستیڤاڵی نێودەوڵەتی شانۆی فەجروەرگرت، وتی: نزیک بە ٣٠ خەڵاتی سینەماییم هەیە بەڵام من منداڵی شانۆم. پاش ١٧ ساڵ کار کردن لە بواری سینەما، یەکەم خەڵاتی بواری شانۆم لە فێستیڤاڵی فەجر وەرگرت و ئەمە گرینگترین خەڵاتێکە کە وەرمگرتووە. تەنانەت لە خەڵاتی فێستیڤاڵی ڤێنیزیش بەلامەوە گرینگە.\nناوبراو درێژەی دا: زۆر شانازی دەکەم بە ئەوەی کە خەڵاتم لە لێژنەی داوەران؛ بەڕێزان دڵخا، کەیۆمەرس مورادی و رەزا مەهدی زادە وەردەگرم. هەروەها بەرپرسی نووسینگە، بەڕێز بورهانی مەرەند و بەشداری شارام کەرەمی و بەڕێز خاتوو ئێحترام بەروومەند لە سەر ئەو سێنە، زۆر بۆ من بیرەوەری دروست کردووە.


7/2/2020 7:12:41 PM\nسیستمی نا ناوەندێتی (DECENTRALIZATION)، یان لا مەرکەزیەت سەردەمیانەترین و گونجاوترین سیستمی بەڕێوەبردنە، بۆیە ئێستا زۆر بە گەرمی باسی ئەو بابەتە دەکرێ و پرۆژەی جۆراوجۆریشی لە بارەوە دەخرێنەڕوو. کەواتە دەرکەوتنی کەموکوڕییەکانی ئەزموونی دەسەڵات پێویستیی گۆڕانکاریشی بە ئاراستەی چاکسازی و دابەشکردنی دەسەڵاتەکان دەرخستووە. نا ناوەندێتی قسە و بۆچوونی زۆر ھەڵدەگرێ، بەڵام ناونیشانە سەرەکیەکەی شۆڕکردنەوەی دەسەڵاتە کارگێڕی و داراییەکانە بە پێی ڕێکاری دیاریکراو بەسەر ناوەندەکانی بەڕێوەبردن.\nھەرچەندە تا ھەنوکە ھیچ لایەنێک نکۆڵی لە پێویستی جێگیرکردنی ئەو سیستمە نەکردووە، بەڵام خواستێکی گشتگیریش بۆ دەستپێکردنی ھەنگاوەکان بەو ئاراستەیە دروست نەبووە. ئەوەی جێگای سەرنجە لێرەولەوێ لەو بارەیەوە دوو جۆر دەنگ بە یەک تۆن، بەڵام بۆ دوو مەبەستی\nیەکەم: دەنگێک بۆ جیاکردنەوەی سلێمانی دەبیسترێ!\nدووەم: دەنگێکیش لە ھەولێرەوە بۆ تۆمەتبارکردن دەبیسترێ.\nئەو دوو دەنگانە ھەردووکیان کۆسپ بۆ ئەو پڕۆژە نیشتیمانیە دروستدەکەن، چونکە یەکەمیان گومان و مەترسی دروستدەکا و دووەمیشیان پاساوی خۆدزینەوە.\nواتە جیاکردنەوەی سلێمانی لەبەر ھەر ھۆکارێک بێ جێبەجێکردنی نا ناوەندێتی ناگەیەنێ، بەڵکو ڕەنگە ناوەندێتی چڕتریش بکاتەوە.\nکاتێک ئێمە باسی سیستمی لا مەرکەزیەت دەکەین مەبەستمان ئەوەیە چیتر دەسەڵاتەکان لە ناوەند قەتیس نەکرێن، بەڵکو بەپێی ڕێکاری یاسایی گونجاو بەسەر ھەولێر، سلێمانی، دھۆک و ھەڵەبجە، لەوێشەوە بۆ سەر قەزا و ناحیەکان دابەش بکرێن و شۆڕبکرێنەوە. بە پێچەوانەوە، ھەرجۆرە جیاکارییەک بۆ پارێزگایەک لە پارێزگاکانی ھەرێم مەترسی گەورە بە دوای خۆیدا دێنێ، مەترسی نەک تەنیا بۆ سەر قەوارەی ھەرێم، بەڵکو بۆ سەر پڕۆسێسی سیاسی و دیموکراسیش لە کوردستان.\nھەوڵدان بۆ پێشخستنی سیستمی کارگێڕیی بەڕێوەبردن ئەرکی سەرشانی ھەموو لایەنە پەیوەندیدار، پسپۆڕ و ڕۆشنبیرانە، ئەوەش بەپێی پلان و ھەماھەنگی، نەک کار و کاردانەوە.


لوك فێری؛ خۆشه‌ویستی و عه‌لمانیه‌ت له‌خۆرئاوا… (و. ڕێباز ئه‌حمه‌د) – كولتور مه‌گه‌زین\nلوك فێری؛ خۆشه‌ویستی و عه‌لمانیه‌ت له‌خۆرئاوا… (و. ڕێباز ئه‌حمه‌د)\nبابه‌تی: كولتور مه‌گه‌زین\t ئازار 1, 2017\nفه‌یله‌سوفی فه‌ڕه‌نسی ؛ لوك فێری\nگفتوگۆیه‌ك له‌گه‌ڵ فه‌یله‌سوفی فه‌ره‌نسی لوك فێری\nوه‌رگێرانی له عه‌ره‌بیه‌وه: ڕێباز ئه‌حمه‌د\nسازدانى: Robert Sole\nبه‌ڵێ. ئێمه له هه‌ركاتێكی ڕابوردوو زیاتر خۆشه‌ویستی ده‌كه‌ین. ئه‌وه‌ش لایه‌نه كاره‌ساتاوییه‌كه‌ی دۆخی مرۆڤی هاوچه‌رخه. بابه‌تی گشتی فه‌لسه‌فه‌ی یۆنانی بریتی بووه له‌وه‌ی؛ ژیانی چاك ئه‌وه‌یه كه مردنی په‌سه‌ند كردووه و به‌سه‌ر ترسدا زاڵبووه و توانای ژیانكردنی هه‌یه له ئێستادا. هه‌روه‌ها دانا كه‌سێكه كه له مردن ناترسێت و توانای خۆگونجاندنی له‌گه‌ڵ (بوون – Sein) هه‌یه. ئه‌مه ئه‌و بابه‌ته‌یه كه له‌لای سپینۆزا و نیتشه دووباره بۆته‌وه.\nلوك فێری فه‌یله‌سوفی فه‌ره‌نسی له گفتوگۆیه‌كدا، كه له ڕۆژنامه‌ی ( لۆمۆند* ) ی فه‌ره‌نسیدا بڵاوكراوه‌ته‌وه، به‌م ئه‌نجامه گه‌یشتووه. ئه‌م گفتوگۆیه به دوای ده‌ركردنی دوا كتێبی به ناوی (شۆڕشی خۆشه‌ویستی ) دا هاتووه.\nلۆمۆند: دوا كتێبت ناونیشانێكی چاوه‌ڕوان نه‌كراو هه‌ڵده‌گرێت: ” شۆڕشی خۆشه‌ویستی” ، یان باشتره بڵێین به‌لای ئه‌و كه‌سانه‌وه كه سه‌یری به‌رهه‌مه‌كانت ده‌كه‌ن، زۆر چاوه‌ڕوان نه‌كراویش نییه، به‌تایبه‌ت كه ساڵی 2007 كتێبی ” خۆشمده‌وێن ئه‌ی خێزانه‌كان“ت بڵاوبۆوه. به‌لای تۆوه، له‌مڕۆدا، خۆشه‌ویستی ته‌نیا ژیانی سۆزداریانه‌مان نابوژێنێته‌وه، به‌ڵكو ته‌نانه‌ت ژیانی فیكری و سیاسیشمان ده‌جوڵێنێ. ئایا هیومانیزم (Humanism)ی خۆشه‌ویستی شوێنی هیومانیزمی ڕۆشنگه‌ری گرتۆته‌وه؟\nلوك فێری: خۆشه‌ویستی به‌رده‌وام هه‌بووه، به جۆرێك كه داهێنانی هاوسه‌رگیريی به خۆشه‌ویستی له‌سه‌ر ئاستی كۆمه‌ڵگا له هه‌ردوو سه‌ده‌ی ڕابوردوودا له ئه‌وروپا گه‌وره‌ترین ڕووداو بووه. هاوسه‌رگیری له‌ڕێگه‌ی خۆشه‌ویستی چییه؟ ئه‌و هاوسه‌رگیریه‌یه كه ڕۆڵه‌كان خۆیان هه‌ڵیده‌بژێرن نه‌ك ئه‌وه‌ی گوند یان دایك و باوك به‌سه‌ریاندا ده‌سه‌پێنن. ئه‌نجامی ڕزگاربوونی تاكه‌كه‌سه له ده‌سه‌ڵاتی گوند، كه ئه‌ویش ئه‌نجامێكی لۆجیكی شێوازی كاركردنی به هه‌قده‌سته. ئای كه سه‌یره …ئه‌م دووركه‌وتنه‌وه‌یه له گوند ڕێگه‌ی خۆشكرد بۆ ده‌ركه‌وتنی عه‌لمانیه‌ت له ئه‌وروپا، هه‌روه‌ها دووركه‌وتنه‌وه له بارگرانی كۆمه‌ڵایه‌تیانه‌ی ئایینه‌كان. عه‌لمانیه‌ت له فه‌ره‌نسادا له مێژووی ئاراسته فكرییه‌كانه‌وه له دایك نه‌بووه، به‌ڵكو له مێژووی خێزانی مۆدێرن و كاركردنی به هه‌قده‌ست بووه. تاكه‌كه‌س به‌هۆی دابڕانی له گونده‌كه‌ی مه‌ودایه‌كی خستۆته نێوان خۆی و كاهینه‌وه.\nلۆمۆند: له ئه‌نجامی هه‌موو ئه‌مانه‌وه ده‌ڵێیت، له‌مڕۆدا ، هیچ كه‌سێك، ئاماده‌ی مردن نییه له پێناو خودا یان نیشتمان یان بیروباوه‌ڕه‌كان، كه‌چی تاكه كه‌س هیچ دوو دڵ نییه له پێشكه‌شكردنی هه‌موو قوربانیدانێك له پێناوی كه‌سه نزیكه‌كانی و ڕۆڵه‌كانی؟\nلوك فێری یه‌كێك له ئه‌نجامه‌كانی ئه‌و هاوسه‌رگیرییه‌ی كه باسمكرد خۆشه‌ویستیه‌كه بۆ ڕۆڵه‌كان، كه له هه‌موو مێژووی مرۆڤایه‌تیدا نمونه‌ی نه‌بووه. له سه‌ده‌كانی ناوه‌ڕاست دا مردنی منداڵ له مردنی به‌رازێك یان ئه‌سپێك بایه‌خی كه‌متر بووه، ڕسته‌یه‌كی مۆنتانی بیرمه‌ند دێنمه‌وه یاد كه له نامه‌یه‌كدا بۆ یه‌كێك له هاوڕێكانی نوسیویه‌تی و ده‌ڵێت : ” هاوڕێ ئازیزه‌كه‌م، دوو یان سێ كوڕت له ده‌ستداون كه له‌قۆناغی شیره خۆریدا بوون.” به‌ڵام هه‌رگیز ئه‌م خۆشه‌ویستیه بۆ كه‌سه نزیكه‌كان نه‌بۆته هۆی دروستبوونی تاكگه‌رایی و پشت به‌خۆبه‌ستن، به‌ڵكو به پێچه‌وانه‌وه ئه‌نجامه‌كه‌ی بریتی بووه له كرانه‌وه به ڕووی هاوبه‌شێك و سیاسییه‌كدا.\nئه‌وه‌ی له‌مرۆدا ڕووده‌دات شتێكه، كه شیاوی گرنگی پێدانه: ئێمه له ناو خاوێنكردنه‌وه‌ی (تصفیة) هه‌موو ڕووه‌كانی پیرۆزكراو (مقدس) و ئه‌و مانایانه‌ی لێی ده‌كه‌ونه‌وه، ده‌ژین. پیرۆزكراو بریتی نییه له‌وه‌ی ئایینییه له‌به‌رامبه‌ر ئه‌وه‌دا كه دنیاییه، به‌ڵكو ئه‌و به‌هایه ده‌بێته موقه‌ده‌س كه ده‌كرێ قوربانی بده‌م له‌پێناویدا، ژیانی خۆمی له پێناودا به‌ختبكه‌م.\nله مێژووی ئه‌وروپادا سێ جۆر پیرۆزكراوی به‌كۆمه‌ڵ (المقدس الجماعي) ده‌بینرێت: مردن له‌پێناوی خودا و ئه‌وه‌ش واتا جه‌نگه ئایینییه‌كان وه‌ك سانت بارتیلمی و ئه‌وانی تر، هه‌روه‌ها مردن له‌پێناو نیشتمان ( 35 ملیۆن گوژراو له جه‌نگی دووه‌می جیهانی)، دواهه‌مینیشیان له‌پێناو شۆڕش ( شیوعیه‌ت نزیكه‌ی 120 ملیۆن قوربانی له ته‌واوی جیهاندا جێهێشت). باوه‌ڕموایه خاوێنكردنه‌وه‌ی (تصفیة) ئه‌م سێ ڕووه له ژێر كاریگه‌ری مێژووی وێرانكاری سه‌ده‌ی بیستدا ته‌واو بووه.\nکۆمۆنەی پاریس ؛ قوربانیەکان – قوربانیدان له‌پێناوی ئازادی و ئایدۆلۆژیا\nلۆمۆند: له تێروانینی تۆدا خودا بوونی نییه، به‌ڵام به‌رگریش له بیرۆكه‌ی ترانسندێنتاڵ ده‌كه‌یت. ئه‌و ترانسندێنتاڵه چییه كه پێویستی به‌خودا نییه؟\nلوك فێری: كاتێك به‌ڕاستی كه‌سێكت خۆشده‌وێت، جا چ خۆشه‌ویستیه‌كی ئاشقانه بێت یان خۆشه‌ویستی باوكایه‌تی، ئه‌وه تۆ له‌و خۆشه‌ویستیه‌دا له ئه‌زموونی به‌موقه‌ده‌سكردنی ئه‌ویتردا ده‌ژیت، ئه‌ویتر ده‌بێته موقه‌ده‌سێك به‌و واتایه‌ی ده‌كرێ ژیانی خۆت له‌پێناویدا به‌ختبكه‌یت ئه‌گه‌ر كه‌وته ژێر هه‌ڕه‌شه‌وه. لێره‌دا، تۆ ئه‌زموونێكی ترانسندێنتاڵ ده‌ژیت، به‌ڵام له میانه‌ی ئاسمانی فكر یان ئایین و له هیچ شوێنێكی تردا هه‌ستی پێ ناكه‌یت، جگه له ناخی خۆتدا نه‌بێت. ئه‌وه‌ش خوازه‌ی دڵ له هه‌موو شوێنێك و له هه‌موو زمانه‌كاندا”. گوزارشتی لێكردووه. ئه‌مه ئه‌و شته‌یه، كه من به پشت به‌ستن به هوسرڵی فه‌یله‌سوف ناوی ده‌نێم: ” ترانسندێنتاڵی ناوه‌كی”. ئه‌و ترانسندێنتاڵه به مانایه‌ك له ماناكان عه‌لمانیه.\nلۆمۆند: ئه‌گه‌ر ئێمه ژیانمان زیاتر له هه‌ر كاتێكی ڕابوردوو له‌سه‌ر خۆشه‌ویستی وه‌ستاوه، هه‌روه‌ها ئه‌گه‌ر خودا نائاماده‌یه، وه‌ك ئه‌وه‌ی هه‌رگیز نه‌بووه. كه‌واته به‌رگه‌كرتنی له‌ده‌ستدانی كه‌سێك كه خۆشمان ده‌وێت سه‌خت و گران ده‌بێت.\nلوك فێری به‌ڵێ، ئێمه زیاتر له هه‌ر كاتێكی ڕابوردوو خۆشه‌ویستی ده‌كه‌ین. ئه‌مه‌ش لایه‌نه كاره‌ساتاوییه‌كه‌ی دۆخی مرۆڤی هاوچه‌رخه. بابه‌تی گشتی فه‌لسه‌ی یۆنانی ئه‌وه بوو كه ژیانی چاك ئه‌و ژیانه‌یه كه مردنی په‌سه‌ند كردووه، به‌سه‌ر ترسدا سه‌ركه‌وتنی به ده‌ستهێناوه و توانای ئه‌وه‌ی هه‌یه له ئێستادا بژیت. هه‌روه‌ها دانا ئه‌و كه‌سه‌یه كه له مردن ناترسێ و ده‌توانێ خۆی له‌گه‌ڵ (بوونSein – ) بگونجێنێت. ئه‌وه ئه‌و بابه‌ته‌یه كه له‌لای سپینۆزا و نیتچه دووباره كراوه‌ته‌وه. لێره‌دا، یه‌كه‌م پێناسه بۆ (ڕۆحانیه‌تی عه‌لمانیانه) و یه‌كه‌م پێناسه‌ی مه‌زن بۆ (ژیانی باش) كه نه پشت به ئیمان و نه پشت به خودا ده‌به‌ستێت، ده‌بینیت.\nGerard de Lairesse: Mercury Ordering Calypso to Release Ulysses, c. 1680\nبیرت نه‌چێت، دوای جه‌نگی تڕۆیا (ته‌ڕواده) پاڵه‌وانه‌كه‌مان ( یولیسیس ) ده ساڵی به‌ڕێكرد پێش ئه‌وه‌ی بگه‌ڕێته‌وه وڵاته‌كه‌ی خۆی، چونكه چاوی یه‌كێك له درنجه ته‌نیاكانی هه‌ڵكۆڵی، ئه‌و كوڕی خواوه‌ندی ترسناك پۆسایدۆن  بوو كه هه‌وڵیدا یولیسیس مانای ژیانی و گه‌شته‌كه‌ی، له ململانێوه بۆ جه‌نگ و خۆگونجاندن و ئاشتی ، بۆ ئیساكا له بیر بكات. پاڵه‌وانه‌كه‌مان یولیسیس پێ ده‌نێته دوورگه‌یه‌ك كه خواوه‌ندێكی ئافره‌تی زۆر جوانی، به ناوی (كالیبسوو) لێیه. به‌خێرایی ئه‌و خواوه‌نده ئاشقی ده‌بێت و پێی ده‌ڵێت: ئه‌گه‌ر له‌گه‌ڵم مایته‌وه ئه‌وه گه‌نجێتی و نه‌مریت پێ ده‌به‌خشم. ئه‌وه به‌ڵێنی پێشوه‌خته‌ی مه‌سیحیه‌ت بوو. یولیسیس كه له نزیكه‌وه مردنی بینی بوو، سه‌ردانی دۆزه‌خی كرد بوو، ئه‌م به‌ڵێنه‌ی ڕه‌تكرده‌وه، نۆستالۆژیای به‌جێهێشت و وازی له هیواو ئومێدی ساخته هێنا بۆ ئه‌وه‌ی ئێستای ژیانی بوونه‌وه‌رێكی بمر و فانی ( له‌ناوچوو) هه‌ڵبژێرێت كه له ژیانێكی شكستخواردوی بوونه‌وه‌رێكی نه‌مر باشتره. ئا ئه‌مه‌یه سه‌ره‌تای فه‌لسه‌فه.\n فه‌یله‌سوفێكی فه‌ره‌نسییه، له ساڵی 1952 له دایكبووه. له ساڵانی 2002 بۆ 2004، له حكومه‌ته‌كه‌ی سه‌رۆك وه‌زیران جۆن بیر ڕافارین، له‌سه‌رده‌می خولی دووه‌می فه‌رمانڕه‌وایی ژاك شیراك دا وه‌زیری په‌روه‌رده و فێركردن بووه، فه‌لسه‌فه‌كه‌ی جۆرێكه له (سۆتێریۆلۆجی Soteriology )، قسه‌كردنه له‌سه‌ر ئه‌وه‌ی چۆن مرۆڤ ده‌توانێ له ڕێگه‌ی به‌كارهێنانی فه‌لسه‌فه و توانا خودییه‌كانی خۆی (ژیانێكی به‌خته‌وه‌رانه) بژی و بگاته ڕزگاری (Soterio) به‌بێ ئه‌وه‌ی بگه‌ڕێته‌وه بۆ ئایین و پشت به‌ستن به هێزێكی مێتافیزیكی و سه‌روو سروشت.\n یولیسیس یان ئۆدیسیوس به‌پێی ئه‌فسانه‌كه پاشای مه‌مله‌كه‌تی ئیساكا بووه.\n بوونه‌وه‌ری ئه‌فسانه‌یین، زیاتر له ناو ئه‌فسانه یۆنانی و ڕۆمانیه‌كاندا باون و ناوبانگیان هه‌یه و جۆره‌كه‌یان پێی وتراوه سایكلۆپس (Cyclops) و له ڕه‌گه‌زی زه‌به‌لاحه‌كان یان به مانایه‌كی تر، دێوه‌كانن، شێوه‌یان وه‌ك مرۆڤه به‌ڵام چه‌ند جار گه‌وره‌تر له مرۆڤ و یه‌ك چاویان هه‌یه.\nپۆسایدۆن : له ئه‌فسانه یۆنانیه‌كاندا خواوه‌ندی ده‌ریا و له پاڵ ئه‌مه‌شدا خواوه‌ندی ئه‌سپه‌كان و بومه‌له‌رزه و گه‌رده‌لوله ده‌ریاییه‌كانیش بووه. بۆزیدۆن هاوشێوه‌ی (نپتۆن)ه، گه‌وره‌ی خواوه‌نده‌كانی ده‌ریا لای ڕۆمانییه كۆنه‌كان. بۆزیدۆن كوڕی كرۆنۆس و ڕیاو، برای زیۆس پاشای خواوه‌نده‌كان بوو. ژنه‌كه‌ی ئه‌مفیترایتی خواوه‌ندی ده‌ریا بووه. وه‌چه‌ی زۆری خستۆته‌وه له ناویاندا (ئه‌نیوس) ی دێو و ئه‌سپی سه‌رسوڕهێن ئاریۆن، هه‌روه‌ها دێوی یه‌ك چاو بۆلیفیمۆس، له‌گه‌ڵ تریتۆن كه زینده‌وه‌رێك بووه نیوه‌ی پیاو و نیوه‌شی ماسی بووه‌و پێی گوتراوه میرمان . تووره‌بوونی بۆزیدۆن له ئۆدیسیۆس به‌هۆی ئه‌وه‌ی بولیفیمۆسی كوێر كردووه، بابه‌تی سه‌ره‌كی قه‌سیده‌ی داستانئامێزی ئیلیاده‌یه.